text: 1E a wanonovi ira matua na lewe ni Bose ko Paula ka sa qai kaya, “'O i kemuni na wekaqu, e galala vinaka sara tu ga na lomaqu e na ka e baleta na noqu bula e na mata ni Kalou me yacova na siga oqo.” 2Sa qai vakarota ko Ananaiasa, na Bete Levu, vei ira ka tu volekati Paula me ra sabaka na gusuna. 3Sa qai kaya vua ko Paula, “'O dabe toka 'qori mo veilewaitaki au me vaka na ka e tukuni e na Lawa, ʻo qai voroka tale na Lawa e na nomu vakarota me'u lausaba! 'O iko na i bulubulu boro vulavula, walega! Raica e na sabaki iko tale ga vaka kina na Kalou!” 4E ratou sa qai kaya na tu volekati koya, “Sa rui viavia levu na gusumu vua na Bete Levu ni Kalou!” 5Sa qai kaya ko Paula, “Kemuni na wekaqu, au a sega ni kila ni Bete Levu ko koya. Sa volai tu e na i Vola Tabu, ʻMo kakua ni vosa vakacacataka e dua na nodra i liuliu na kai nomu.ʼ “ 6Ia ni sa raica ko Paula ni dua na i wase era Setoki ka dua na i wase era Farisi, sa qai kaci yani vei ira na lewe ni Bose, ka kaya, “Kemuni na wekaqu, ko i au e dua na Farisi, au luve ni Farisi. Au sa lewai tu oqo me baleta ni'u vakabauta ni ra na tucake tale na mate” 7Ia, ni sa oti na nona kaya oya, sa tubu sara e dua na veileti ena kedra maliwa na Farisi kei ira na Setoki, ka sa tawase rua sara kina na soqoni. 8Ko ira na Setoki era vakabauta ni na sega na tu cake mai na mate, e sega na agilosi ka sega tale ga na yalo; ia era vakabauta na ka tolutolu oya na Farisi. 9A sa tubu me levu sara na qoqolou, ka ra sa tu cake e so na daunilawa era nodra i tokani na Farisi, ka ra veiba vakaukauwa sara, ka kaya, “Keitou sega ni raica e dua na cala vua na tamata oqo. E rairai e a vosa dina ga vua e dua na yalo se agilosi!” 10Ia ni sa tubu me kaukauwa vakalevu na veileti, sa taqayataka na turaganivalu liu de ra na qai basuraki Paula. Sa mani vakaroti ira na sotia me ra lako sobu, ka kaliraki koya tani mai, ka kauta ki na i tikotiko ni valu. 11E na bogi ni siga koya, e a tu e na tiki i Paula na turaga ka kaya vua, “Kakua ni yalo lailai! Me vaka ni ko sa tukuni au e Jerusalemi, ko na laʼki tukuni au tale ga ki Roma!” 12Ni sa siga na vanua era sa qai nakicataki Paula e so na Jiu. Era sa cakava e dua na bubului ka ra yalataka kina me ra kakua ni kana se gunu me yacova sara ni ra sa vakamatei Paula. 13Era lewe vasagavulu vakacaca ko ira ka bukia oya na vere kei Paula. 14Era sa qai lako vei ira na bete levu kei ira na qase, ka kaya, “Keimami sa bubuluitaka me keimami kakua ni kania e dua na ka me yacova ni keimami sa vakamatei Paula. 15Ia ko i kemuni kei ira na lewe ni Bose mo ni qai tukutuku vua na turaganivalu liu me kauti Paula sobu mada mai vei kemuni, me vaka ga ko ni via kila vakavinaka cake na veika e baleti koya. Keimami sa na vakarau toka me keimami vakamatei koya ni bera ni yaco mai ki ke” 16Ia e a rogoca na vere oya na luve i ganei Paula gone tagane ka mani lako sara ki na i tikotiko ni valu, ka la'ki tukuna vei Paula. 17Sa qai kaciva e dua na turaganivalu ko Paula ka kaya, “Kauta mada na cauravou oqo ki vua na turaganivalu liu, e tiko vua e dua na ka me tukuna vei koya.” 18Sa qai kauti koya na turaganivalu koya vua na turaganivalu liu, ka kaya, “E a kacivi au na kaivesu, ko Paula, ka kerea me'u kauta mai vei kemuni na cauravou oqo ni tiko vua e dua na ka me tukuna vei kemuni.” 19Sa taura sara na ligana na turaganivalu liu ka tuberi koya vakatikitiki, ka kaya vua, “A cava ʻo via tukuna vei au?” 20Sa qai kaya ko koya, “Era sa lomavata na Jiu me ra kerei kemuni mo ni kauti Paula sobu vei ira na matabose ni mataka me vaka ga era via kila vakavinaka cake na veika e baleti koya. 21Mo ni kakua sara ni vakarogoca na nodra kerekere, ni sivia e lewe vasagavulu vei ira era sa nakicataki koya tiko. Era sa bubuluitaka tu ni ra na sega ni kana se gunu me yacova ni ra sa vakamatei Paula. Era sa vakarau tu ga oqo, ka ra sa namaka wale tiko ga na nomuni lewa.” 22Sa qai kaya na turaganivalu vua na cauravou, “Kakua ni tukuna tale vua e dua ni ko sa mai tukutuku oti vei au.” Oti koya sa mani mai vakatala sara yani. 23Sa qai kacivi rau e rua na turaganivalu na turaganivalu liu, ka kaya vei rau, “Drau vakarautaka e lewe rua na drau na sotia i valu yava, vata kei na vitusagavulu na sotia i valu ose, ka rua na drau na sotia i valu moto me ra lako ki Sisaria e na ciwa na kaloko e na bogi e daidai. 24Drau vakarautaka tale ga e so na ose me na vodo kina ko Paula, ka kauti koya vei Vilikesa, na kovana” 25Sa qai mai vola yani ko koya e dua na i vola ka vaka oqo na lewena: 26“Mai vei Kilotiu Laisiasa, ki vua na turaga dokai, na kovana, ko Vilikesa. Ni sa bula! 27Na tamata ka kau tiko yani oqori e a sa voleka sara ni ra vakamatei koya na Jiu. Ni'u sa mai kila ni kai Roma ko koya, au sa qai kauti ira kina na sotia ka la'ki vakabulai koya mai. 28Ia ni'u a via kila se cava na ka era a beitaki koya tiko kina, au a mani kauti koya sobu kina ki na nodra Matabose. 29Au a mani kunea ni beitaki tiko ko koya e na dua na ka e baleta na nodra Lawa, ia e a sega ni dua na ka e dodonu me mate kina, se me tiko vakavesu kina. 30Ia ni sa mai tukuni vei au ni ra sa nakicataki koya tiko na Jiu, au sa vakauti koya sara yani kina oqo vei kemuni, ka'u sa vakarota, tale ga vei ira era beitaki koya me ra na qai la'ki tukuna e matamuni na ka sa beitaki kina ko Paula” 31Era sa qai kauti Paula na sotia me vaka na veika sa vakaroti vei ira ka kauti koya sara ki na koro ko Anitipatiri e na bogi. 32Ena mataka ka tarava e ra sa qai lesu tale ki na i tikotiko ni valu na sotia i valu yava ka ra a veikau sara tiko na i valu ose. 33Era sa mani yaco ki Sisaria, ka ra la'ki solia sara na i vola vua na kovana, ka soli Paula tale ga vua. 34Ia ni sa wilika oti na i vola na kovana, sa qai tarogi Paula se ko cei na nona yasana. Ia ni sa kila ni kai Silisia ko koya, 35sa qai kaya, “Au na qai rogoca na ka e baleti iko ni ra sa yaco mai ko ira era beitaki iko” Oti oya sa qai vakarota na kovana me la'ki yadravi tiko ko Paula e na vale ni veilewai i Eroti.


c: text/html

text: 1Era sa qai lako mai vei Jisu na Farisi kei ira na daunilawa mai Jerusalemi, ka kaya, 2“Na cava e ratou sega kina ni muria na nomu tisaipeli na nodra i vakavuvuli na qase? Ni ratou sa sega ni dau vuluvulu mada ni bera ni ratou kana.” 3Sa qai sauma ko koya ka kaya vei ira, “Na cava tale ga dou sega kina ni muria na i vakaro ni Kalou e na vuku ni nomudou i vakavuvuli vakavanua? 4Ni sa vakarota na Kalou, ʻDokai rau ko tamamu kei tinamu, kei koya e vosa vakacacataki tamana se tinana, me sa mate sara ga,' 5ia, dou sa kaya, ʻKevaka e kaya e dua na tamata vei tamana se tinana, Na ka e noqu ka a nanumi mo taura me yaga vei iko e sa soli tu vua na Kalou, me sa na kakua ni dokai tamana ko koya.' 6Dou sa qai vakawaletaka kina vaka oqo na vosa ni Kalou e na vuku ni nomudou i vakavuvuli vakavanua. 7Dou tamata dauveivakaisini, sa tukuni kemudou vakavinaka sara ga ko Aisea, ni a kaya, 8ʻEra vakarokorokotaki au na tamata oqo e na tebenigusudra, Sa yawa sara mai vei au na lomadra. 9Sa ka wale na nodra so-kalou vei au, ni ra vakatavuvulitaka na vakasama ni tamata me i vakavuvuli.’ ” 10Sa qai kacivi ira yani na tamata ki vua, ka kaya vei ira, “Dou rogoca mada, ka kila sara, 11e sega ni ka e curu ki na gusu e dau vakadukadukalitaka na tamata, ia, na ka ga e lako mai na gusu, oqori e vakadukadukalitaka na tamata.” 12E ratou sa qai lako mai na tisaipeli ka kaya vua, “Ko ni sa kila li ni ra sa yaloca na Farisi e na nodra rogoca na nomuni vosa?” 13Sa qai sauma ko koya ka kaya, “E na cavu laivi na kau kece ga e sega ni tea ko Tamaqu vakalomalagi. 14Dou laivi ira ga. Era sa dauveituberi mataboko. Kevaka e tubera na mataboko e dua na mataboko, e rau sa sikalutu ruarua ” 15Sa qai sauma ko Pita ka kaya vua, “Mo ni vakamacalataka mada na vosa vakatautauvata vei keitou.” 16Sa qai kaya vei iratou ko koya, “O i kemudou tale ga, dou sa sega tiko ga ni kila rawa, ne? 17Dou sega tiko li ni kila ni ka ga e curu yani ki na gusu e lutu ki na kete ka curu tani yani? 18Ia na ka e curu tani mai na gusu e lako sara mai loma ni tamata, ka sa i ira na veika ga oqo e vakadukadukalitaka na tamata. 19Ni sa dau lako mai na loma ni tamata na vakanananu ca, na daulaba, na dauyalewa, na dauveibutakoci, na daubutako, na veibeitaki vakailasu, kei na dauvakaucaca. 20Sa i ira na veika ga oqo e vakadukadukalitaka na tamata; ia, e sega ga ni vakadukadukalitaka na tamata na nona kana ka sega mada ni vuluvulu.” 21Sa qai biuta na vanua ko ya ko Jisu ka lako yani ki na yasayasa vaka Taia kei Saitoni. 22E dua na yalewa ni Kenani ka cavutu mai na yasayasa ko ya e mai tagi vua ka kaya, “Ni lomani au mai na Turaga, na Luve i Tevita. E curumi tevoro vakaukauwa sara tiko ga na luvequ-yalewa ” 23Ia e sega sara ni dua na vosa e sauma kina ko koya ki vua. E ratou sa qai lako mai vua na tisaipeli ka mai kerekere tiko ga vua, ka kaya, “Ni vakatalai koya tani, ni sa mai tagi muri keda tiko ga ” 24Ia, sa qai vosa vua ka kaya, “Au sa sega ni talai mai ki vei ira na tani, vei ira ga na sipi yali ni mataqali i Isireli. 25Ia, sa lako ga mai na yalewa ka cuva vakarokoroko e matana, ka kaya, “Turaga, ni vukei au mada ” 26Sa qai sauma ko koya, ka kaya, “E sega ni vinaka me kau na kedra madrai na gone ka biu yani vei ira na koli.” 27E sa qai kaya ga na yalewa, “Io, Turaga, ko ira tale ga na koli era dau kania na meme ni kakana sa lutu mai na teveli ni nodra turaga ” 28A qai sauma ko Jisu ka kaya, “Yalewa, sa levu dina na nomu vakabauta. Me yaco sara vei iko me vaka na ka ko vinakata.” Sa bula sara na luvena-yalewa e na tiki ni gauna ga ko ya. 29Sa qai lako tani mai kea ko Jisu, ka lako yani e na baravi ni wasawasa ko Kalili, ka qai cabe ki na vanua veidelana, ka tiko sobu kina. 30Era sa qai lako mai vua e lewe vuqa sara ka ra kauti ira mai na lokiloki, na gera, na mataboko, na galu, kei ira na lewe vuqa tale, ka ra mai vakotori ira e na yava i Jisu, ka mani vakabulai ira ko koya. 31Era sa qoroqoro kina na lewe vuqa, ni ra raica ni ra sa vosa na galu, era sa bula na gera, ka ra sa lako na lokiloki, ka ra sa rai rawa na mataboko, ka ra vakacaucautaka na Kalou ni Isireli. 32Sa qai kacivi iratou mai na nona tisaipeli ko Jisu, ka kaya, “Au sa lomani ira dina na lewe vuqa, ni sa siga tolu mai oqo na nodra tiko vata voli kei au, ka sa sega na ka me ra kania, ia au sega ni via vakasukai ira yani ka ra sega mada ni kana, de ra la'ki malumalumu e gaunisala ” 33E ratou sa qai kaya vua na tisaipeli, “Edatou na rawata li mai vei na kakana e na vanua lala oqo, me rauti ira na lewe vuqa oqo?” 34Sa qai kaya vei iratou ko Jisu, “E vica na i buli madrai e tiko vei kemudou?” E ratou sa qai kaya, “E vitu ka vica ga na ika lalai ” 35Sa qai vakaroti ira na lewe vuqa me ra tiko sobu e na qele. 36Sa qai taura na i buli madrai e vitu kei na ika, ia ni sa vakavinavinaka oti, sa qai dovidovia ka solia yani vei iratou na nona tisaipeli, me ra wasea ko iratou na tisaipeli ki vei ira na lewe vuqa. 37Era sa qai kana kece ga ka mamau, ka ra tomika vata na i vovo ni ka sa dovi, ka mani sinai kina e vitu na sova. 38Ko ira ka ra kana oqo era lewe va na udolu na tagane, ka sega ni wili kina ko ira na yalewa kei ira na gone. 39Sa qai vakasukai ira yani na lewe vuqa ko koya ka sa vodo ki waqa, ka lako yani ki na yasayasa vaka-Makitala.

robotstxt: allowed

filter: keep


text: 1Eroti na tui na i tukutuku kei Jisu; 2ka qai kaya vei iratou na nona turaga, “Oqo ko Joni na Dauveipapitaisotaki, sa vakaturi cake tale mai na mate; sa i koya ga sa cakava kina na veika mana oqo ” 3Ni a sa tauri Joni mada ko Eroti, ka vesuki koya e na valeniveivesu e na vuku i Erotiasa, na wati Filipi na tacina, 4ni a kaya vua ko Joni, “Sa sega sara ni dodonu vei iko mo tauri koya ” 5E dina ga ni a via vakamatei koya sara, ia e a rerevaki ira ga na tamata ni ra nanuma tu ni parofita ko Joni. 6Ia ni sa caka na kanavata ni siga ni sucu i Eroti, e a qai meke vei ira na luve i Erotiasa yalewa ka vakayalomarautaki Eroti sara, 7sa i koya e qai yalayala kina ka bubului me solia vua na ka ga e kerea. 8Ni sa vakauqeti koya kina ko tinana, sa qai kaya, “Mo ni solia mai vei au na ulu i Joni na Dauveipapitaisotaki e na dua na dari .” 9Sa bau rarawa dina sara na tui, ia e na vuku ga ni nona bubului, e na vukudra tale ga era kana vata kaya, sa mani lewa ga me soli. 10Sa talatala yani me tamusuki na ulu i Joni e na valeniveivesu, 11ka qai kau mai na uluna e na dua na dari ka mai soli vua na goneyalewa, ka la'ki solia sara na goneyalewa vei tinana. 12E ratou sa qai lako mai na tisaipeli nei Joni ka kauta na yagona, ka buluta, ka ratou qai la'ki tukuna vei Jisu. 13Ni sa rogoca ko Jisu, sa qai soko lo tani mai kea e na dua na waqa ki na dua na vanua lala, ia ni ra sa rogoca na lewe vuqa era sa qai taubale e vanua ka muri koya mai na veikoro. 14Ni sa sobu yani e matasawa ko Jisu, sa raici ira e dua na i lala levu; ka sa tubu na nona lomani ira, ka sa vakabulai ira na nodra tauvi-mate. 15Ni sa yakavi mai, e ratou sa qai lako mai vua na nona tisaipeli, ka kaya, “Oqo na vanua lala, ka sa kal^ na siga; mo ni vakatalai ira na lewe vuqa, ka me ra bau lako ki na veikoro lalai ka volia kina na kedra.” 16Ia, a qai kaya vei iratou ko Jisu, “E sega ni yaga me ra lako, dou solia ko i kemudou e so na ka me ra kania ” 17E ratou sa qai kaya vua, “E sega ni tu e ke vei keitou e dua na ka, e lima wale ga na i buli madrai ka rua na ika .” 18Sa qai kaya ko Jisu, “Dou kauta mai vei au.” 19Ni sa vakaroti ira oti na lewe vuqa me ra tiko sobu e na veico, a qai taura ko koya na i buli madrai e lima kei na ika e rua, ka tacake ki lomalagi, ka vakavinavinaka, ka dovidovia na madrai ka solia vei iratou na nona tisaipeli, ka ratou tauca yani na tisaipeli vei ira na lewe vuqa. 20Era sa qai kana kece ka mamau. Era sa mani taura e tinikarua na sova sisinai e na i vovo ni madrai. 21E rauta e lima na udolu na tagane e ra kania na veibuli madrai, ka sega ni okati kina ko ira na yalewa kei ira na gone. 22Sa qai vakaroti iratou sara na nona tisaipeli me ratou vodoka na waqa, ka liu yani ki tai kadua, ni sa vakasukai ira tiko mada na lewe vuqa ko koya. 23Ni sa vakatalai ira yani na lewe vuqa, sa qai cabe taudua ko koya ki na veidelana me masu. 24Ni sa yakavi mai sa tiko duadua ga ko koya e kea. Ia na waqa sa tiko yawa sara yani mai vanua, ka suaigelegele sara e na ua, ni saqati iratou tiko yani na cagi. 25E na maliwa ni tolu kei na ono e na mataka, e sa qai lako mai vei iratou ko Jisu, ka lako voli mai e deIa ni wai. 26Ni ratou sa raici koya na tisaipeli ni sa lako voli e dela ni wai, e ratou sa rere vakalevu, ka kaya, “E dua na yalo!” E ratou sa qoqolou ni ratou sa rere. 27Ia, sa mani vosa sara yani vei iratou ko Jisu, ka kaya, “Dou vakacegu! Sa i au ga, dou kakua ni rere ” 28Sa qai vosa vua ko Pita ka kaya, “Na Turaga, kevaka sa i kemuni, ni kaya me'u lako yani vei kemuni e dela ni wai.” 29Sa kaya sara ko Jisu, “Lako mai ” Sa qai kalawa sobu mai waqa ko Pita ka lako e dela ni wai, me lako yani vei Jisu. 30Ia, ni sa raica ni sa kaukauwa na cagi, sa qai rere, ka vakatekivu me lutu dromu ka qai kaci, ka kaya, “Na Turaga, ni vakabulai au ” 31Sa dodoka sara yani na ligana ko Jisu ka tauri koya, ka kaya vua, “Tamata lailai na nomu vakabauta, na cava tale ko vakatitiqa kina?” 32Ia ni rau sa vodo ki waqa, sa ruru na cagi. 33E ratou sa qai lako mai na tiko e waqa ka mai cuva vua, ka kaya, “Sa i kemuni dina ga na Luve ni Kalou ” 34Ni ratou sa lako ki tai kadua, e ratou sa yaco yani ki na vanua ko Kenisereti. 35Era sa kilai koya ko ira na tamata mai na vanua ko ya, ka ra sa qai talatala ki na yasayasa kece ga e vakavolivolita, me ra kauta mai vei koya na tauvi-mate kece ga. 36Era sa kerei koya me ra bau tara wale ga na tutu ni nona i sulu; ia, ko ira kece ga era tara, era sa vakabulai.


text: 1Oqo na i vola i Paula, e dua sa kaivesu tu e na vuku i Karisito Jisu, vata kei Timoci na wekada. Ki vei Filimoni na wekai keirau, ka nerrau i tokani e na cakacaka 2kei na i soqosoqo lewe ni lotu sa dau soqoni tiko e nomu vale, vata kei rau tale ga ko Afia na ganeda kei Akipa na noda i tokani e na i valu oqo. 3Me nomuni na vakacegu mai vua na Kalou ko Tamada kei na Turaga ko Jisu Karisito. 4Au sa dau vakavinavinaka tiko ga vua na Kalou e na gauna au dau cavuti iko kina e na noqu masu 5ni'u sa mai rogoca tiko na nomu lomani ira kece ga na tamata ni Kalou kei na nomu vakabauta na Turaga ko Jisu. 6Au sa masulaka na noda veitokani e na vakabauta me vakatitobutaka na noda kila na veika vinaka e da sa taukena e na noda tu vata kei Karisito. 7Ni sa ka levu na noqu reki kei na vakacegu e na nomu loloma na wekaqu ka ni sa vakabulabulataki na lomadra na tamata ni Kalou e na vukumu. 8Me vaka au sa wekamu e na vuku i Karisito sa rawa me'u doudou sara kina me'u vakarota vei iko na ka e kilikili mo cakava. 9Ia e na vuku ga ni noqu lomani iko e vinaka cake kina vei au me'u vakamamasu ga vei iko, ko i au ko Paula na i talai i Karisito Jisu, ka'u sa vesu tu edaidai e na vukuna. 10Au sa vakamasuti iko e na vuku ni luvequ vakayalo ko Onisimo o koya sa mai yaco me luvequ e na noqu tu vakavesu oqo. 11E a tamata tawa yaga vei iko e liu ko koya, ia oqo sa tamata yaga vei iko kei au tale ga. 12Au sa talai koya lesu tale yani oqo vei iko, ka sa sala vata yani kei koya na yaloqu. 13Au a via tauri koya me keirau sa tiko ga me kemu i sosomi, me qaravi au tiko ga e na noqu tu vakavesu tu oqo e na vuku ni tukutuku vinaka. 14Ia au sa sega ni via cakava e dua na ka, ni sa bera ni macala na lomamu, me kakua kina ni ka ni veivakasaurarataki wale ga na nomu caka vinaka; ia me ka sara ga ni nomu lewa galala e loma. 15De sa i koya oqo na vuna e biuti iko tu mada kina vakalailai ko Onisimo, o koya me qai tiko vata kei iko ka tawa mudu. 16Ni sa sega ni tamata bobula wale ga ko koya, ia sa uasivi cake mai na bobula ni sa taeida lomani. Sa bibi dina vei au ko koya ia e na vakauasivi cake sara vei iko ni sa nomu bobula ka tacimu e na vuku ni Turaga. 17Ia, kevaka ko sa okati au dina me'u nomu i tokani, mo qai ciqomi koya sara me vaka na nomu ciqomi au. 18Ia ke a cakava e dua na ka ca vei iko, se a dinautaka e dua na ka, mo qai vola vei au. 19Ko i au ko Paula, au sa vola vei iko na ka oqo e na ligaqu dina, au na sauma lesu vei iko. Ia e sega beka ni yaga me'u tukuna tale vei iko ni ko dinautaka tu na nomu bula vakayalo vei au. 20O koya gona ko ya na wekaqu, yalovinaka mo vakayacora mada na noqu kerekere oqo e na vuku ni Turaga; mo vakabulabulataka kina na yaloqu e na vuku i Karisito. 21Au sa nuidei tu ni ko na cakava na ka au vola yani oqo vei iko, ka'u kila tale ga ni na uasivi cake sara na ka ko na vakayacora kina. 22Mo vakarautaka tale tiko ga e dua na noqu i cili ka'u sa nuitaka ni'u vakasukai tale yani vei kemuni e na vuku ni nomuni masu. 23Sa loloma tu yani vei iko ko Epafiro, O koya keirau vesu vata tu e na vuku i Karisito Jisu, 24kei iratou na noqu i tokani e na cakacaka ko Marika, Arisitako, Timasa, kei Luke. 25Me tiko ga kei kemuni kece na loloma ni Turaga ko Jisu Karisito.


text: 1O i kemuni na wekaqu lomani, ni kakua ni vakadinati ira kece ga era kaya ni sa tiko vei ira na Yalo Tabu, ia ni vakatovolei ira ga me laurai kina se sa mai vua na Kalou na yalo ka tiko vei ira se sega; ka ni ra sa lako yani ki vuravura e lewe vuqa na parofita lasu. 2Ko ni na kila na Yalo ni Kalou e na ka oqo: a tamata kece ga sa vakatusa ni sa liatamata ko Jisu Karisito sa tiko vua na Yalo sa lako mai vua na Kalou. 3Ia na tamata kece ga e sega ni vakatusai Jisu vaka koya sa sega ni tiko vua na Yalo ni Kalou. Sa i koya oqo na yalo ni meca i Karisito, o koya ko ni a rogoca ni na lako mai, ka sa tiko sara ga e vuravura e na gauna oqo. 4Ia ko i kemuni na luvequ lomani, ko ni sa nona na Kalou, ka ko ni sa rawai ira oti na parofita lasu, ni sa kaukauwa cake na Yalo sa tiko vei kemuni ka malumalumu na yalo sa tiko e vuravura. 5Era sa nei vuravura; o koya gona era sa dau vosa kina vakavuravura, ka sa vakarogoci ira ko Ira na kai vuravura. 6Eda sa nona na Kalou ko i keda. O koya yadua sa kila na Kalou sa vakarogoci keda, ka sa sega ni vakarogoci keda ko koya sa sega ni nona na Kalou. Eda sa kila e na ka oqo na Yalo ni dina kei na yalo dauveivakacalai. 7O i kemuni na wekaqu lomani, me da veilomani, ni sa mai vua na Kalou na loloma. Sa luve ni Kalou ka sa kila na Kalou ko koya sa dau loloma. 8O koya sa sega ni dau loloma sa sega ni kila na Kalou: ni sa loloma na Kalou. 9Sa vakaraitaki vei keda na loloma ni Kalou e na nona a tala mai ki vuravura na Luvena e dua bauga ka a vakatubura me rawa ni da bula e na vukuna. 10Sa i koya oqo na loloma: a sega ni baleta ni da a lomana na Kalou, ia ni a lomani keda ga ko koya, ka a tala mai kina na Luvena me i bulu ni nodu i valavala ca. 11O i kemuni na wekaqu lomani, kevaka sa lomani keda vaka oqo na Kalou, sa dodonu sara tale ga me da veilomani. 12E sega ni sa bau dua na tamata e sa raica na Kalou; ia kevaka eda sa veilomani, sa bula tiko e lomada na Kalou, ka sa taucoko vinaka kina e na noda bula na noda loloma ki vua. 13Sa solia vei keda na Yalo Tabu na Kalou. Ka sa i koya oqo na ka eda sa kila kina ni da sa tiko vua na Kalou ka sa tiko vei keda ko koya. 14Keitou sa raica oti tale ga ka tu tukuna vei ira na tamata ni a tala mai na Luvena ko Tamada me i vakabula kei vuravura. 15O koya yadua sa vakatusa ni sa Luve ni Kalou ko Jisu, sa tiko vei koya na Kalou ka sa tiko ko koya vua na Kalou. 16Eda sa kila ka vakadinata na loloma sa lomani keda kina na Kalou. Sa loloma na Kalou; ia ko koya sa tiko na loloma e na nona bula sa tiko vata kei na Kalou, ka sa tiko vua na Kalou. 17Sa i koya oqo sa vakataucokotaki kina vei keda na loloma: koya me da sa yalodei rawa e na Siga ni Lewa, me vaka ni sa tautauvata tiko kei na bula i Karisito na noda bula e na vuravura oqo. 18Sa sega na rere e na loloma, ia na loloma sa maucokona vinaka sa vakasava tani na rere. Ka ni sa yaco na yaluma e na rere, ia ko koya sa rere tiko e sa sega ni taucoko vinaka e na loloma. 19Eda sa dau loloma ni sa lomani keda taumada na Kalou. 20Ke dua e kaya, “Au sa lomana na Kalou” ka cata na wekana, sa tamata lasulasu ko koya. Kevaka e sega ni lomana na wekana sa raica e matana, e na lomana rawa vakacava na Kalou, ko koya ka sa sega ni raica? 21Ia sa solia mai vei keda na i vakaro oqo ko Karisito: ko koya sa lomana na Kalou, sa dodonu me lomana tale ga na wekana.


text: La liste : Seremaia Baikeinuku, Vitoria Buatava, Sireli Bobo, Ilikena Bolakoro, Tevita Cavubati, Waisea Daveta, Adriu Delai, Graham Dewes, Ravai Fatiaki, Vereniki Goneva, Sekonaia Kalou, Sunia Koto, Sisa Koyamaibole, Wame Lewaravu, Nicky Little, Gabriele Lovobalavu, Waisale Luveniyali, Campese Ma'afu, Penijamini Makutu, Deacon Manu, Taniela Maravunawasawasa, Masi Matadigo, Joshua Matavesi, Kini Murimurivalu, Timoci Nagusa, Jimilai Naikadawa, Jone Nailiko, Sireli Naqelevuki, Akapusi Qera, Seru Rabeni, Malakai Ravulo, Ifereimi Rawaqa, Setefano Samoca, Nemia Serelevu, Netani Talei, Talemaitoga Tuapati, Waisale Vatuvoka, Viliame Veikoso, Malakai Volau, Napolioni Vonowale Nalaga, Albert Vulivuli, Dominiko Waqaniburotu, Apisalome Waqatabu.


text: 1Na i vola ni kawa i Jisu Karisito, na luve i Tevita, na luve i Eparaama. 2E tama i Aisake ko Eparaama, ka tama i Jekope ko Aisake, ka tama i Juta kei iratou na tuakana kei iratou na tacina ko Jekope, 3e tama i Veresi kei Sera ko Juta, ka tinadrau ko Tema, ka tama i Eseroma ko Veresi, ka tama i Erami ko Eseroma, 4ka tama i Amenatave ko Erami, ka tama i Nasoni ko Amenatave, ka tama i Salimoni ko Nasoni, 5ka tama i Poasa ko Salimoni, ka tinana ko Reapi, ka tama i Opeti ko Poasa, ka tinana ko Ruci, ka tama i Jese ko Opeti, 6ka tama i Tevita na tui ko Jese. E tama i Solomoni ko Tevita na tui, ka tinana na wati Uraia, 7ka tama i Riopoama ko Solomoni, ka tama i Apaijia ko Riopoama, ka tama i Asa ko Apaijia, 8ka tama i Josefata ko Asa, ka tama i Jorame ko Josefata, ka tama i Usaia ko Jorame, 9ka tama i Jocami ko Usaia, ka tama i Aasi ko Jocami, ka tama i Esekaia ko Aasi, 10ka tama i Manasa ko Esekaia, ka tama i Emoni ko Manasa, ka tama i Josaia ko Emoni, 11ka tama i Jekonaia kei iratou na tuakana kei iratou na tacina ko Josaia, donuya na gauna ni nodra kau yani ki Papiloni. 12Ia ni ra sa kau ki Papiloni e a qai sucu ko Salacieli na luve i Jekonaia, ka tama i Serupepeli ko Salacieli, 13ka tami i Apiuta ko Serupepeli, ka tama i Elaiakimi ko Apiuta, ka tama i Asori ko Elaiakimi, 14ka tama i Setoki ko Asori, ka tama i Akeimi ko Setoki, ka tama i Iliuta ko Akeimi, 15ka tama i Iliasa ko Iliuta, ka tama i Matani ko Iliasa, ka tama i Jekope ko Matani, 16ka sa i Jekope na tama i Josefa na wati Meri, ka a sucu mai vua ko Jisu, ko koya ka vakatokai me Karisito. 17O koya goua sa mani tinikava taucoko kina na i tabatamata mai vei Eparaama ki vei Tevita, ka tinikava na i tabatamata mai vei Tevita ki na nodra kau ki Papiloni, ka tinikava na i tabatamata mai na nodra kau ki Papiloni, ki vei Karisito. 18E vaka oqo na sucu i Jisu Karisito. E a sa musuki tu ko Meri na tinana vei Josefa, ia ni se bera ni rau la'ki tiko vata sa votu na nona bukete mai vua na Yalo Tabu. 19Ia ko Josefa, e na nona yalo dodonu, e sega ni vinakata me vakamaduataki Meri, sa mani lomana kina me sa sereki koya vakavuni ga. 20Ia ni sa vakananuma tiko ko koya na ka oqo, sa qai rairai vua e na tadra e dua na agilosi ni Turaga, ka kaya, “Josefa, na luve i Tevita, kakua ni rere ni kauti Meri na watimu, ni sa mai vua na Yalo Tabu na ka sa kunekunetaka; 21e na vakasucuma ko koya e dua na gonetagane, ka mo vakayacani koya me yacana ko Jisu, ni sa i koya e na vakabulai ira na nona tamata mai na nodra i valavala ca.” 22Sa yaco na ka kece ga oqo me vakayacori sara kina na vosa ni Turaga, ka a vosataka na parofita: 23“Raica, e na bukete e dua na goneyalewa ka na vakasucuma e dua na gonetagane, ka ra na vakayacana me ko Imanueli,” a kena i balebale, “na Kalou sa tiko vata kei keda.” 24Ni sa yadra mai na moce ko Josefa, sa vakayacora sara me vaka na ka sa vakarota vua na agilosi ni Turaga; ka sa kauti Meri na watina; 25ia, e a sega ni veiyacovi kaya mada, ka yacova ni sa vakasucuma oti ko Meri na luvena tagane; a sa vakayacana ko Josefa me ko Jisu.


text: 1Ia me vaka ni sa vakayaloqaqataki kemuni na nomuni tu vata kei Karisito, ka sa vakacegui kemuni na nona loloma, ka ko ni sa veitokani vata tiko e na Yalo Tabu, ka sa tu vei kemuni na yalo matua kei na veilomani, 2au sa vakamasuti kemuni mo ni vakamarautaki au dina sara, me tautauvata na i vakarau ni nomuni vakasama, kei na nomuni tiko veilomani ka mo ni lomavata ka yalo vata tiko. 3Ni kakua ni cakava e dua na ka e na yalo ni nanumi koya ga vaka i koya, se e na yalo dokadoka, ia mo ni yalo malumalumu ga ka dau okati ira na tani me ra uasivi cake vei kemuni. 4Me ra kakua ni dui nanuma ga na tamata yadua na ka e baleti ira, ia me ra dau nanuma tale ga na ka e baleti ira na tani. 5Me tiko vei kemuni na i tovo ni yalo ka a tiko vei Karisito Jisu: 6O koya, e dina ga ni tiko vua e na veigauna kece ga na bula va-Kalou, e a sega ni bau nanuma me vakaukauwataka me rau tautauvata tiko ga kei na Kalou. 7Ia e a nakita ga vaka i koya me laiva tu mada yani na veika kece e a tu vua, ka mai taura na ni vakarau ni bula vakatamata bobula. A sa yaco me vakataki ira na tamata ka sa rairai mai e na yago vakatamata. 8Ia ni sa rairai e na yago vakatamata sa vakayalomalumalumutaki koya ka sa talairawarawa me yacova sara na mate, io, na mate e na kauveilatai. 9E na vuku ni ka oqo sa qai vakacerecerei koya kina na Kalou ka biuti koya e na vanua cecere duadua mai cake, ka solia vua na yaca e uasivi cake mai na yaca kece ga. 10Ka me ra na tekiduru kina na veika bula kece ga mai lomalagi kei vuravura, kei na ruku ni vuravura e na nodra doka na yaca i Jisu; 11ka ra vakatusa kece ga ni sa Turaga ko Jisu Karisito me vakalagilagi kina na Kalou na Tamada. Mo ni Rarama me vaka na Veirarama e so e Vuravura 12O koya gona kemuni na wekaqu lomani me vaka ko ni a dau talairawarawa vei au e na gauna eda a sa tiko vata kina, e bibi cake sara mo ni muria na noqu vosa e na gauna oqo, ni'u sa sega ni tiko kei kemuni. Ni vakacavara vakavinaka sara na cakacaka ni nomuni vakabauta e na rere kei na sautaninini, 13ka ni sa i koya ga na Kalou sa cakacaka tiko e na yalomuni, mo ni vinakata ka rawata tale ga mo ni vakayacora na i naki ni lomana. 14Mo ni kakua ni cakava e dua na ka e na vosa kudrukudru se e na veileti, 15mo ni wili kina mo ni yalo savasava ka me kakua ni vakamelei rawa vei kemuni e dua na ka, ka mo ni vakataki ira kina na luve ni Kalou; ko ira e sega ni kune rawa vei ira e dua na ca, e na kedra maliwa na i tabatamata lomatakelo ka i valavala ca. Sa dodonu mo ni cila e na kedra maliwa me vakataki ira na kalokalo e na vuravura butobuto, 16ni ko ni sa dulaka tiko vei ira na tukutuku me yaco kina na bula. Kevaka ko ni vakayacora koya sa na rawa kina vei au me'u sakitaki kemuni, e na Siga e na lesu tale mai kina ko Jisu Karisito, ka ni na vakaraitaka ni a sega ni maumau wale na noqu i gu kei na noqu cakacaka. 17Kevaka sara mada ga au na mani vakamatei e na vukumuni, ka sovaraka na noqu dra me i kuri ni nomuni i soro vua na Kalou e na vuku ni nomuni vakabauta, au sa reki kina ka marau vata kina kei kemuni. 18Me vaka tale ga kina ko i kemuni, mo ni reki ka marau vata kei au. 19Kevaka sa vaka kina na loma ni Turaga, au na talai Timoci yani vei kemuni e na dua na gauna wale ga oqo, ka me na mai vakaceguya na yaloqu na kemuni i tukutuku. 20E sega tale ni dua e tiko vei au me kauwaitaka dina na veika e baleti kemuni me vakataki koya. 21Era sa dui kauwaitaka ga na tamata yadua na ka e baleti ira, ka sega na veika e baleti Jisu Karisito. 22Ko i kemuni sara mada ga vaka i kemuni, ko ni sa vakadinadinataka na nona yaga, e na neirau a cakacaka vata e na vuku ni tukutuku vinaka, me vaka e dua na tama kei na luvena. 23O koya gona koya au sa nanuma kina me'u na talai koya yani vei kemuni, e na gauna ga au sa na kila kina na ka e na yaco vei au. 24Ia au sa vakanuinui tiko vua na Turaga, ni na rawa ni'u lako yani vei kemuni e na dua na gauna wale ga oqo. 25Au nanuma tale ga ni sa ganita me'u talai Epafirotaito yani na wekada, o koya keirau a cakacaka ka vala vata, o koya tale ga ka a kauta mai na nomuni i tukutuku, ka mai veiqaravi vei au. 26Sa gadreva vakalevu ko koya me raici kemuni kece sara, ka sa rarawa na yalona ni ko ni la'ki rogoca ni a tauvimate. 27Io e a tauvimate dina ko koya ka voleka sara ni mate. Ia sa yalo loloma vua na Kalou, ka sega ni vei koya taudua ga, sa yalo loloma tale ga vei au ka sega kina ni vakaikuritaka na noqu rarawa e na dua tale na ka. 28O koya gona sa gu sara kina vakalevu na lomaqu me'u talai koya yani vei kemuni mo ni na marau kina ni ko ni sa raici koya tale, ka sa na seyavu tale ga kina na noqu rarawa. 29Ni ciqomi koya gona kina e na yalo marau me vaka e dua na wekada e na vuku ni Turaga. Ni dokai ira kece tale ga na tamata era vakataki koya, 30ka ni a sega ni kauwaitaka na nona bula, ka vovoleka sara ni mate e na vuku ni cakacaka i Karisito, me mai vakayacora kina vei au na veivuke ka a sega ni rawa vei kemuni mo ni mai vakayacora.


text: 1Ni sa oti veika koya, sa qai yaco e dua na nodra solevu na Jiu, ka a mani lako cake kina ki Jerusalemi ko Jisu. 2E tiko mai Jerusalemi e dua na i sisili, volekata na Matamata ni Sipi, ka yacana e na vosa vaka-Iperiu ko Pecisaca, ka tiko kina e lima na kena vale. 3Era davo tu kina e lewe vuqa na tauvimate - ko ira na mataboko, na lokiloki, na wamalai [ka ra waraka tiko me vakayavalati na wai. 4E dau lako sobu ki na i sisili e dua na agilosi e na so na gauna ka vakayavalata na wai. Ia ko koya ga e sobu e liu ki wai e na gauna e vakayavalati kina sa vakabulai sara mai na mate kece ga e tauvi koya.] 5Ia e tiko e kea e dua na tamata ka sa tolusagavulu ka walu na yabaki na dede ni nona tauvimate tu. 6Ni sa raici koya ko Jisu ni davo koto, ka kila ni sa dede na nona vaka koto koya, sa qai kaya vua, “Ko sa via bula, se segai?” 7A sauma na tamata tauvimate ka kaya, “E sega saka ni dua na tamata me kauti au ki na i sisili ni sa vakayavalati na wai; ia ni'u sa dau lako tiko kina, sa lako tale mai e dua ka mai liu vei au.” 8Sa qai kaya vua ko Jisu, “Tu cake, taura na nomu i davodavo ka lako ” 9E a bula vakasauri sara ko koya, ka taura na nona i davodavo ka lako. Ia na siga koya na Siga ni Vakacecegu. 10ʻOya na vuna era a kaya kina na Jiu vua na tamata ka vakabulai, “Oqo na Siga ni Vakacecegu, e sega ni tara vei iko mo colata na nomu i davodavo ” 11Ia e a qai sauma vei ira ko koya, ka kaya, “Ko koya ga ka a vakabulai au, e a kaya vei au, ʻTaura na nomu i davodavo ka lako ” 12Era a qai tarogi koya tale, ka kaya, “Ko cei na tamata ka kaya vei iko, ʻTaura na nomu i davodavo ka lako’?” 13Ia ko koya ka a vakabulai e sega ni kila se ko cei ka a vakabulai koya, ka ni ra lewe vuqa sara era a tu e kea ka a sa lako lo tani mai kina ko Jisu. 14Ni sa oti na veika koya a qai kunei koya ko Jisu c na Valenisoro, ka kaya vua, “Raica, ko sa bula vinaka oqo; kakua ni valavaia ca tale, de qai yaco vei iko e dua na ka e ca vakalevu cake.” 15Sa qai lako na tamata koya ka tukuna vei ira na Jiu ni sa i Jisu ga ka a vakabulai koya. 16Oqori na i tekivu ni nodra vakacacani Jisu na Jiu, baleta ni a cakava na veika ko ya e na Siga ni Vakacecegu. 17Ia e a mani kaya kina ko Jisu, “Sa cakacaka tiko ga ko Tamaqu, ka'u sa cakacaka tale ga ko i au.” 18Oqo na vuna era sa qai gadreva vakalevu cake ga kina na Jiu me ra vakamatei koya, e sega ni baleta wale ga ni a vakacacana na Siga ni Vakacecegu, ia e baleta tale ga ni a vakatoka tale ga na Kalou me Tamana dina; me vakatauvatani koya kina kei na Kalou. 19E a qai sauma kina ko Jisu ka kaya vei ira, “Au tukuna vakadodonu sara vei kemuni: ni sega ni dua na ka e cakava vaka i koya ga na Luvena, e cakava ga na ka e raica ni cakava tiko ko Tamana. Na ka ga e cakava na Tamana, e cakava tale ga na Luvena. 20Ni sa lomana na Luvena ko Tamana ka vakaraitaka kina vua na veika kece e cakava tiko ko koya. E na vakaraitaka vua na veicakacaka e lelevu cake mai na veika oqo, mo ni na kurabui kece kina. 21Me vaka sa vakaturi ira cake na mate ko Tamana, ka vakabulai ira, sa vaka kina na Luvena, sa vakabulai ira sa vinakata ko koya. 22Sa sega tale ga ni lewa e dua na tamata ko Tamana, ia sa lesia na Luvena me vakatau lewa e na ka kece ga, 23me ra vakarokorokotaka kina na Luvena na tamata kece ga me vaka era vakarokorokotaka na Tamana. O koya e sega ni vakarokorokotaka na Luvena e sega tale ga ni vakarokorokotaka na Tamana, ko koya ka a talai koya mai. 24“Au na tukuna vakadodonu sara vei kemuni ni ko koya sa rogoca na noqu vosa, ka vakabauti koya ka talai au mai, sa nona na bula tawa mudu; e na sega ni lewai me cudruvi, ia sa toki ga mai na mate ki na bula. 25Au tukuna vakadodonu sara vei kemuni ni sa lako tiko mai na gauna, io sa yaco dina mai, era na rogoca kina na mate na domo ni Luve ni Kalou, ka ra na bula ko ira era sa rogoca. 26Me vaka sa bula vaka i koya ga na Tamana, sa solia vaka kina vua na Luvena me bula vaka i koya ga; 27ka sa solia na kaukauwa me vakatauca na lewa, ni sa Luve ni Tamata ko koya. 28Dou kakua ni kurabuitaka na ka oqo; ni sa lako tiko mai na gauna era na rogoca kina na domona ko ira kece ka ra tu e na i bulubulu, 29ka ra na lako cake mai kina; ko ira na i valavala vinaka era na tu cake tale me ra bula, ia ko ira na i valavala ca era na tu cake tale me ra lewai. 30“E sega ni dua na ka au rawa ni cakava vaka i au ga; au sa dau tauca na lewa me vaka ga na ka sa tukuna vei au na Kalou. Sa dodonu gona kina na lewa au dau tauca, ka ni sega ni'u dau via muria ga na lomaqu, ia na loma i koya ga ka talai au mai. 31“Kevaka au mai tukuni au tiko ga vaka i au, e sega ni dina na noqu i tukutuku. 32Ia sa tiko e dua tani tale ka mai tukuni au, ka'u sa kila ni sa dina na nona i tukutuku me baleti au. 33Ko ni a tala e so na nomuni tamata vei Joni, ia e a vakadinadinataka ga na ka dina ko koya. 34E sega ni kena i balebale koya ni'u vakararavi tiko ki na i tukutuku ni tamata, ia au sa kaya ga na ka oqo mo ni vakabulai kina. 35Ko Joni e a vaka e dua na cina sa waqa ka caudre tu ka ko ni a rekitaka toka mada vakalailai na nona rarama. 36Ia sa tiko oqo e dua na i vakadinadina e baleti au e levu cake mai na kena ka solia ko Joni: na veicakacaka au sa cakava tiko, koya na veicakacaka ka a solia mai vei au ko Tamaqu me'u vakayacora, era sa vakadinadinataka ni a talai au mai ko Tamaqu. 37Ia ko Tamaqu ko koya ka talai au mai, sa tukuni au tale ga ko koya. Ko ni sa sega mada ni bau rogoca na domona se raica na matana; 38e sega tale ga ni tiko e na lomamuni na nona vosa, baleta ni ko ni sega ni vakabauti koya ka tala mai ko koya. 39Ko ni sa vakasaqaqara e na loma ni Vola Tabu ni ko ni nanuma ko ni na kunea kina na bula tawa mudu, ia na i vola oqo e tukuni au. 40Ia ko ni bese ga ni lako mai vei au me nomuni kina na bula. 41“E sega na betena vei au na nodra veivakadokadokai na tamata. 42Ia au sa kilai kemuni, ka'u sa kila ni sega e lomamuni na loloma vua na Kalou. 43Au sa lako mai e na yaca i Tamaqu, ia ko ni sega ga ni vakabauti au; ia ke lako ga mai e dua e na yacana ga, ko ni na qai vakabauti koya. 44Ko ni na qai vakabauta rawa vaka cava, ni ko ni sa veivakadokadokai tiko ga vaka i kemuni, ka sega ni via qara na veivakadokadokai mai vua na Kalou e duabau ga? 45Ni kakua ni nanuma ni'u na beitaki kemuni vei Tamaqu; sa tiko e dua ka na beitaki kemuni koya ko Mosese, o koya ko ni sa vakanuinui tiko kina. 46Kevaka ko ni a vakabauti Mosese dina ke ko ni sa vakabauti au tale ga; ka ni a vola ko koya na ka e baleti au. 47Ia kevaka ko ni sega ni vakabauta na nona i vola, ko ni na qai vakabauta vaka cava na noqu vosa?”


text: 1Oqo na i vola i Pita, e dua na i apositolo i Jisu Karisito. Ki vei ira na tamata digitaki ni Kalou era tiko vakavulagi ka ra sa dui veiseyaki tu mai Ponito, Kalatia, Kapatosia, Esia kei Picinia. 2Ko ni a sa digitaki ka lesi oti tu mai vua na Kalou ko Tamada ka vakatabui e na Yalo Tabu mo ni talairawarawa vei Jisu Karisito ka mo ni vakasavasavataki e na nona dra. Me vakalevutaki mada ga vei kemuni na loloma kei na vakacegu! 3Me da ia na vakavinavinaka vua na Kalou na Tama ni noda Turaga ko Jisu Karisito! Sa vakasucumi keda vou ko koya e na vuku ni nona loloma levu, me noda kina na i nuinui bula, e na nona vakaturi Jisu Karisito cake tale mai na mate; 4ka me noda tale ga na i votavota sa sega ni rusa rawa, sa sega ni dukadukali ka sega ni malai rawa, sa maroroi tiko mai lomalagi e na vukumuni. 5Sa i kemuni ko ni sa taqomaki tiko e na kaukauwa ni Kalou e na vuku ni vakabauta, me na nomuni kina na veivakabulai sa vakarau tu me vakatakilai e na i otioti ni gauna. 6Mo ni reki tiko e na ka oqo, e dina ga ni ko ni sa kune rarawa tiko mada e na dua na gauna lekaleka oqo, e na vuku ni veimataqali veivakatovolei e vuqa sa yaco tiko vei kemuni. 7Sa kena i naki me na kune kina na dina ni nomuni vakabauta ka mo ni na vakacaucautaki, vakalagilagi ka dokai kina e na gauna e na rairai mai kina ko Jisu Karisito. Ni sa talei vakalevu cake na nomuni vakabauta mai na koula sa caca rawarawa, e dina ga ni dau vakatovolei e na bukawaqa. 8Ko ni se sega ni raici Jisu Karisito, ia ko ni sa lomani koya tiko. E dina ga ko ni sa sega ni kunei koya e na gauna oqo, ia ko ni sa vakabauti koya tiko, ka reki tiko e na reki sa lagilagi ka tawa vakamacalataki rawa; 9ni sa nomuni na i tinitini ni nomuni vakabauta, koya na vakabulai ni yalomuni. 10Era a vakasaqara ka vakatarotaroga matua na veivakabulai oqo ko ira na parofita. Era a parofisaitaka na loloma ni Kalou ka na mai nomuni. 11Era a vakatarotaroga tiko se na yaco e na gauna cava ka na yaco vaka cava na veivakabulai oqo. Sa i koya oqo na gauna e a dusia tiko na Yalo i Karisito sa tiko e lomadra ka sa tukuna rawa tiko kina na veika rarawa e a sota kaya na Karisito kei na lagilagi e na tarava mai. 12E a vakatakila vei ira na Kalou ni ra a sega ni cakacaka tiko e na vukudra ga, ia e na vukumuni ga, koya e na veika era sa qai tukuna oqo vei kemuni, ko ira era vunautaka vei kemuni na i Tukutuku Vinaka e na Yalo Tabu ka a talai mai lomalagi. A veika oqo era a bau gadreva tale tu ga na agilosi me ra kila. 13O koya me qai yadra tiko kina na nomuni vakasama, ka mo ni yalomatua ka vakanuinui vakatabakidua ki na loloma e na nomuni e na gauna e na rairai mai kina ko Jisu Karisito. 14Ni talairawarawa vua na Kalou, ni kakua ni soli kemuni mo ni muria na veigagadre ca ka a dau tu vei kemuni e liu e na gauna ko ni sa lecaika tu kina. 15Ia me vaka sa yalo savasava ko koya ka a kacivi kemuni, mo ni yalo savasava vaka tale ga kina e na nomuni i valavala kece ga; 16ni sa kaya na i Vola Tabu, “Mo ni yalo savasava, ni'u sa yalo savasava ko i au .” 17Ia kevaka ko ni sa masuti koya me vaka sa Tamamuni ko koya sa dau lewa vakadodonu na cakacaka ni tamata yadua, ka sega ni dau veitotaki, ni vakaitovotaki kemuni e na vakarokoroko vua na Kalou e na gauna taucoko ni nomuni bula e vuravura. 18Ko ni sa kila na ka ko ni a voli laivi tani mai kina mai na i vakarau ni bula tawa yaga ka a dewa sobu mai vei ira na nomuni qase. Ko ni a sega ni voli e na veika caca wale me vaka na siliva se koula, 19ia e na dra talei ga i Karisito, me vaka na dra ni dua na lami e sega na kena ca se duka. 20E a sa lesi oti tu ko koya ni sa bera ni buli na vuravura, ia sa qai vakatakilai ga mai e na i otioti ni gauna oqo e na vukumuni. 21Sa i koya na Karisito sa yaco kina mo ni vakadinata na Kalou, na Kalou ka a vakaturi koya cake mai na mate ka solia vua na lagilagi; ka me sa i koya ga na Kalou ko ni sa vakabauta ka vakanuinui kina. 22Ia oqo ni ko ni sa vakasavasavataka na yalomuni e na nomuni talairawarawa ki na ka dina e na kaukauwa ni Yalo Tabu, ka sa lomani ira na wekamuni vakabauta, ni veilomani dina sara e na vu ni yalomuni taucoko. 23Ko ni sa vakasucumi vou oti, e na sore ni kau sa sega ni luca rawa, koya ga na vosa ni Kalou sa bula ka tu dei. 24Ni sa kaya na i Vola Tabu, “Sa vaka na co na tamata kece ga, ka sa vaka na se ni co na nodra lagilagi kece ga. Sa dau malai na co, ka sa mira na sena, 25ia na vosa ni Turaga sa tu dei ga ka tawa mudu” Ia na vosa koya, na i Tukutuku Vinaka sa vunautaki vei kemuni.


text: 1E na vuku ni ka oqo au sa masu kina vua na Kalou ko i au ko Paula na bobula i Karisito me baleti kemuni na kai veimatanitu tani. 2Ko ni sa rogoca beka na nona sa solia vei au na Kalou na i solisoli me'u vakaitavi e na vukumuni. 3Sa vakatakila mai na nona i naki vuni ka vakaraitaka vei au, me vaka au a vola mada yani vakalekaleka e liu. 4Ni ko ni wilika ko ni sa kila rawa kina na ka au sa kila e na ka vuni me baleti Karisito. 5Na ka e a sega mada ni bau vakaraitaka vei ira na tamata e na veitabatamata e liu ia sa qai vakatakila mai oqo e na Yalo Tabu vei ira na nona i apositolo tabu kei ira na nona parofita. 6Sa vaka oqo na ka vuni ko ya: e na i tukutuku vinaka era sa vakaivotavota vata kina na kai veimatanitu tani kei ira na Jiu e na veivakalougatataki ni Kalou ni ra sa veitiki ni dua ga na yago, ka ra sa taukena vata na ka sa yalataki e na vuku i Karisito. 7Au sa lesi me'u i talatala ni tukutuku vinaka me vaka na i solisoli loloma ni Kalou, ka sa soli vei au e na cakacaka yaco ni nona kaukauwa. 8E dina ga ni'u tu duadua sara e muri vei keimami kece na nona tamata na Kalou, ia sa soli vei au na i solisoli oqo me'u vunautaka vei kemuni na kai veimatanitu tani, ni sa sega ni yalani na veivakalougatataki eda rawata mai vei Karisito. 9Me'u vakaraitaka tale ga vei ira na tamata kece ga na kena vakayacori na i naki ka vunia tu mai na i vakatekivu na Kalou o koya sa bulia na ka kece ga. 10Me ra kila kina e na gauna edaidai mai na i soqosoqo lewenilotu ko ira na i liuliu kei ira era sa kaukauwa e na veiyasana vakalomalagi na vuku ni Kalou e na kena veivatukana kece e vuqa. 11Sa sala vata oqori kei na i naki tawa mudu sa mai vakayacori e na vuku i Karisito Jisu na noda Turaga. 12E na noda tu vata kaya kei na noda vakabauti koya eda sa doudou kina ka yalodei ni toro vua na noda Kalou. 13Sa i koya gona au sa kerei kemuni kina mo ni kakua ni yalolailai e na noqu sota kaya tiko na ka rarawa e na vukumuni; ni sa i koya oqori na ka ko ni vinaka kina. 14E na vuku ni ka oqo au sa tekiduru kina vua na Tamada, 15o koya era sa vakayacani mai kina na veivuvale kece ga mai lomalagi kei vuravura. 16Me solia vei kemuni ko koya me vaka na levu ni nona vinaka, me vakaukauwataki kemuni e na Yalona mo ni kaukauwa vakayalo, 17ka me tiko e na lomamuni na Karisito e na vakabauta, me tubu kina na wakamuni ka tauyavutaki e na loloma. 18Mo ni rawata kina mo ni kila vata kei ira kece ga na tamata ni Kalou na raraba, na balavu, na cecere kei na titobu ni loloma i Karisito. 19Mo ni kila tale ga kina na loloma i Karisito, ni sa uasivia na ka kece ga e kilai rawa mo ni vakasinaiti kina e na i tovo ni Kalou. 20Vei koya sa uasivi vakalevu cake sara na ka e rawa me cakava mai na ka eda kerea sa nanuma rawa, e na vuku ni kaukauwa sa cakacaka tiko e lomada: 21me ia vua na vakarokoroko e na i soqosoqo lewenilotu e na vuku i Karisito Jisu e na veitabatamata kece ga ka sega ni mudu. Emeni.


text: 1O Koya oqo sa sega kina ni wilika na Kalou na nodra cala ko ira era sa tu vata kei Karisito Jisu. 2Ni sa sereki au mai na lawa ni valavala ca kei na mate na lawa ni Yalo Tabu, o koya ka sa kauta mai vei keda na bula e na noda tu vata kei Karisito Jisu. 3Ia na ka e sega ni cakava rawa na Lawa e na vuku ni malumalumu ni vakarau ni bula vakatamata, sa cakava oti na Kalou. Sa vakaraitaka ko koya ni sa vakacala na ca sa tu e na i tovo ni bula vakatamata e na nona tala mai na luvena, e na yago sa tautauvata kei na yagoda i valavala ca na tamata, me vaqeyavutaka kina na i valavala ca. 4Sa cakava na ka oqo na Kalou me caka rawa kina na i valavala dodonu e vakarota na Lawa e na noda bula na tamata eda sa bula voli e na veiliutaki ni Yalo Tabu, ka sega ni vaka na i tovo e gadreva na yagoda. 5Ko ira era bula voli me vaka na ka e vinakata na yagodra era sa vakarorogo ki na ka e gadreva na yagodra, ia ko ira era sa bula voli me vaka na ka e vinakata na Yalo Tabu era sa vakarorogo ki na veiliutaki ni Yalo Tabu. 6Me lewai keda na yagoda sa kena i tinitini na mate, me lewai keda na Yalo Tabu sa kena i tinitini na bula kei na vakacegu. 7O koya gona oya sa yaco kina me meca ni Kalou na tamata sa lewa tu na nona vakasama na gagadre vakayago, ni sa sega ni muria tiko na lawa ni Kalou, ka na sega dina ga ni rawa ni muria. 8Ka ni ko ira era sa muria tiko na gagadre ni yagodra era sega ni rawa ni cakava e dua na ka e vinaka vua na Kalou. 9Ia ko ni sa sega ni bula voli me vaka na ka e gadreva na yagomuni, ko ni sa bula voli ga me vaka na ka e gadreva na Yalo Tabu, ke vaka e dina ni sa bula tiko na Yalo ni Kalou e lomamuni. Ni tamata yadua e sega ni tiko vua na Yalo i Karisito e sega ni nona na Karisito ko koya. 10Ia kevaka sa tiko e lomamuni na Karisito, e dina ga ni sa mate na yagomuni e na vuku ni valavala ca, ia sa bula tiko na yalomuni ni sa vakadonui kemuni na Kalou. 11Ia kevaka sa tiko e lomamuni na Yalo i koya ka a vakaturi Jisu cake tale mai na mate, e na vakabula tale ga na yagomuni vakavuravura ko koya e a vakaturi Karisito mai na mate baleta ni vakaitikotiko e lomamuni na Yalona. 12O koya gona kemuni na veiwekani eda sa sega ni vauci tu ki na yago me da vakayacora kina na ka e gadreva na yagoda. 13Ia kevaka ko ni na bula voli me vaka na ka e gadreva na yagomuni ko ni na mate; ia kevaka ko ni sa vakamatea na veika e gadreva na yagomuni e na Yalo Tabu ko ni na bula. 14Ko ira sa liutaki ira na Yalo ni Kalou era sa luve ni Kalou. 15Ni Yalo e solia vei kemuni na Kalou e sega ni yalo ni veivakabobulataki me vakavurea vei kemuni na rere, ia na yalo ga sa qisi kemuni mo ni luve ni Kalou ka yaco rawa kina mo ni kaya vua na Kalou, “Apa! Tamaqu.” 16A Yalo oqo sa vakadinadinataka ki na yaloda ni da sa luve ni Kalou. 17Ia kevaka eda sa luvena, eda na taukena na veivakalougatataki e maroroya tu ko koya me nodra na nona tamata, ka da na taukena vata tale ga kei Karisito na ka e maroroya tu na Kalou me baleti koya; kevaka e da sa vakaivotavota e na nona vakararawataki na Karisito e da na vakaivotavota tale ga e na nona lagilagi. 18Au vakasamataka ni veika rarawa eda sota kaya tiko e daidai e na sega ni rawa ni vakatautauvatani kei na lagilagi e na qai vakaraitaki vei keda e na gauna mai muri. 19Ka ni ra sa wawa tu ka nanamaki tiko na veika kece e bulia na Kalou me vakaraitaki ira mai na luvena ko koya. 20Ni a sa cudruvi tu na vuravura ka yaco me tawa yaga, e sega e na vuku ni ka e vinakata ga na vuravura vaka i koya, ia e baleta ga ni vinakata na Kalou me vaka kina. Ia e koto ga na i nuinui 21ni na yaco me na qai sereki tale na vuravura e na dua na siga me kakua tale kina ni luca se vuca rawa e dua na ka, ka me vakaivotavota e na nodra galala lagilagi na luve ni Kalou. 22Ni da sa kila tu, me yacova mai na gauna oqo era sa vutugu kece tu na veika buli e na rarawa me vaka na rarawa ni vakasucu gone. 23Ia era sa sega ni vutugu wale ga na veika buli, eda sa vutu tale ga e yaloda ko i keda sa tu vei keda na Yalo Tabu, na i matai ni solisoli ni Kalou. Ka da sa waraka na veivakacabecabetaki ni Kalou me qisi keda kina me da luvena ka sereka na veitikida kece me ra galala. 24Ni sa i koya na noda vakanuinui oqo eda sa vakabulai kina, ia kevaka eda sa rawa ni raica na ka e da nuitaka tiko sa qai sega tale ni wili vaka i nuinui koya. Se ko cei mada e dau nuitaka me yaco e dua na ka sa raica tiko? 25Ia kevaka eda vakanuinui tiko ki na ka eda se sega ni raica eda na dau wawa e na yalo vosota. 26Sa vaka kina na nona lako mai na Yalo Tabu me vukei keda e na noda malumalumu. Ni da sa sega ni kila na i vakarau ni masu e kilikili me da vakayacora. Sa vakamamasu tiko ga na Yalo Tabu vua na Kalou e na vukuda e na vutugu e sega na vosa e vakamacalataki rawa kina. 27Ia na Kalou, o koya sa rawa ni raica na yalo ni tamata, sa kila na vakasama ni Yalo Tabu; ni sa dau masulaki keda na Yalo Tabu me vaka na ka e vinakata na Kalou. 28Ni da sa kila ni sa cakacaka tiko na Kalou e na veika kece ga me ra vinaka kina ko ira era sa lomani koya, ko ira sa kacivi ira ko koya me vaka na lomana. 29Ni ko ira sa digitaki ira oti na Kalou sa lesi ira ko koya me ra yaco me ra vakataka na Luvena, me yaco kina na Luvena me ulumatua e na kedra maliwa na tacina. 30O koya gona sa mani yaco kina me vaka oqo: ko ira sa digitaki ira na Kalou, sa kacivi ira; ko ira sa kacivi ira ko koya sa vakadonui ira; ia ko ira sa vakadonui ira sa vota tale ga vei ira na nona lagilagi. 31Na cava tale me da qai kaya e na veika kece oqo? Kevaka sa noda i to na Kalou ko cei e na qai noda meca? 32O koya ka a sega ni bureitaka na Luvena dina, ka ni a soli koya ga e na vukuda kece, e na sega li ni solia wale ga vei keda na ka kece ga? 33Ko cei e na beitaki ira na digitaki ni Kalou? Na Kalou sara ga vakai koya e sa vakadonui ira ka sa okati ira me ra sa i valavala dodonu! 34Ko cei tale e na rawa ni vakacalai ira? Sa i Jisu Karisito ga ka a mate; a sa vakaturi cake tale, sa tiko e na liga i matau ni Kalou e daidai ka sa dau vakamamasu tiko vua na Kalou ko koya e na vukuda. 35Ko cei me na tawasei keda rawa mai na loloma i Karisito? Na ka rarawa li, se na yaluma, se na dauveivakacacani, se na dausiga, se na luvaiwale, se na dauveivakarerei se na i seleiwau? 36Ia me vaka sa volai: “E na vukumuni, keitou sa vakamatei tiko kina e na siga taucoko; keitou sa vakatautauvatani kei na sipi e na vakarau vakamatei.” 37Sega! E na veika kece oqo e da na qaqa kina e na vuku i koya sa lomani keda. 38Ni'u sa vakadinata sara ni na sega tale ni dua na ka me na tawasei keda mai na loloma i Karisito; e na sega ni rawata na mate, se na bula, era na sega ni rawata na agilosi se ko ira na daulewa mai lomalagi, se na veika e yaco edaidai se na veika e na yaco mai muri, 39se na vuravura e cake, se na vuravura e ra. E na sega sara ni dua na ka me na rawa ni tawasei keda mai na loloma ni Kalou sa mai noda e na vuku i Jisu Karisito na noda Turaga.


text: 1Ni sa oti e tinikava na yabaki, keirau sa qai lako cake tale ki Panapasa kiJerusalemi, ka keirau kauti Taito tale ga. 2A vu ni noqu lako cake ga e dua na raivotu au raica. Au sa vakamacalataka kina vei ira na i liuliu e na dua na tikina vuni na i tukutuku vinaka au sa vunautaka tiko vei ira na veimatanitu tani, de na qai maumau wale na noqu cakacaka e na gauna sa oti, se e na gauna oqo. 3Ko Taito mada ga o koya keirau lako vata voli, e dina ga ni kai Kirisi, ia a sega ga ni vakasaurarataki me cilivi, 4me vaka era a saga e so me caka vua. Ko ira oqo era curu mai vaka na yamata me ra mai raica na galala sa soli vei keda e na noda sa tu vata kei Karisito Jisu, ni ra via vakabobulataki keda tiko ga. 5Ia keitou a sega ni bau vakamalumalumu kina e na dua na tiki ni gauna, me tu dei tiko ga kina na dina ni tukutuku vinaka vei kemuni. 6Ia ko iratou na i liuliu lelevu e na lotu, eratou sega ni raica ni dua na ka e cala e na noqu i vakavuvuli, ka sega ni vakuria tale kina e na dua na ka. Na nodratou i liuliu lelevu au sega ni kila, ka ni da sa tauvata kece ga na tamata e na mata ni Kalou. 7Ia eratou sa raica ga ni sa lesi au na Kalou me'u vunautaka na i tukutuku vinaka vei ira na sega ni cili, me vaka sa lesi Pita vei ira na cili. 8Ni Kalou ga ka a cakacaka e na loma i Pita me i apositolo vei ira na cili, e a cakacaka tale ga e lomaqu me'u i apositolo vei ira na veimatanitu tani. 9Io ni ratou sa kila ko Jemesa, Pita kei Joni, ko iratou eratou sa kilai voli me ratou i liuliu ni sa solia vei au na Kalou na i tavi oqo, eratou sa mai lululu kina vei keirau kei Panapasa. Keitou sa mani vakadonuya vata me keirau lako vei ira na kai matanitu tani, ka me ratou lako vei ira na Jiu. 10Na ka ga eratou kerea sa i koya me keirau qai dau nanumi ira na dravudravua, ka sa i koya sara tale ga koya na ka au gadreva me'u cakava. 11Ia ni sa lako mai ki Anitioki ko Pita, au a saqati koya sara ga e matadra na lewe vuqa, ka ni sa cala dina ga ko koya. 12Ni sa bera ni ratou yaco mai e so mai vei Jemesa, a sa dau kana vata ko koya kei ira na kai veimatanitu tani. Ia ni ratou sa yaco mai, sa vakatikitiki ka tawasei koya tani mai, ni sa rerevaki ira era kaya ni dodonu me ra cilivi na tamata me ra qai okati me ra lotu vakarisito. 13Era a muri koya na vo ni Jiu vakabauta e na veivakaisini ko ya, ka sa rawai tale ga ko Panapasa e na nodra i valavala. 14Ia ni'u sa raica ni ra sa sega ni lako vakadodonu me vaka na dina ni tukutuku vinaka, au a qai kaya vei Pita e na matadra kece ga, “Ko iko e dua na Jiu, ia kevaka ko sa bula voli me vaka e dua na kai matanitu tani ka sega ni vakataki ira na Jiu, a cava ga ko vakasaurarataki ira kina na kai veimatanitu tani me ra bula me vakataki ira na Jiu?” 15Ia oi keimami ka sucu ga mai me Jiu, ka sega ni kai matanitu tani i valavala ca, 16keimami sa kila ni sa sega ni vakadonui na tamata e na vuku ni veivalavala e vakaroti e na Lawa i Mosese e na vuku ga ni vakabauti Jisu Karisito. Keimami tale ga keimami sa vakabauti Jisu Karisito, me keimami vakadonui kina mai vua na Kalou e na vuku ni vakabauti Karisito, ka sega ga e na vuku ni veivalavala e vakaroti e na Lawa, ka ni na sega ni vakadonui e dua na tamata e na nona muria na veivalavala e vakaroti e na Lawa. 17Ia kevaka, e da vakasaqara me da vakadonui e na vuku i Karisito, eda qai mani kunei tale ga ni da tamata i valavala ca, sa baleta li ko ya ni sa dauveivakayarayarataki ki na i valavala ca na Karisito? E sega sara ni vaka kina. 18Kevaka au sa baci tara cake tale na i vakavuvuli ga au a sa talaraka oti, au sa qai vakadinadinataka ga kina ni'u sa tamata talaidredre ki na Lawa. 19Sa i koya na Lawa au sa mate kina, ka sa mudu na noqu vauci e na Lawa, me'u sa bula kina vua na Kalou. Au sa vakoti vata kei Karisito ki na kauveilatai, 20ka sa sega ni ko i au ka'u sa bula tiko oqo, ko Karisito ga sa bula tiko vei au. Ia na bula au sa bula tu kina oqo sa bula ni vakabauta, na vakabauti koya na Luve ni Kalou, o koya ka a lomani au ka solia na nona bula e na vukuqu. 21Au sa sega kina ni vakawaletaka na loloma ni Kalou; kevaka eda vakadonui mai vua na Kalou e na vuku ni Lawa sa qai sega ni yaga na mate i Karisito.


text: 1Sa dina na i vosavosa oqo: O koya sa gadreva me veiliutaki e na lotu sa gadreva me cakava na cakacaka vinaka. 2Na i liuliu ni lotu me kakua ni vakamelei rawa e na dua na ka. Me dua ga na watina, me yalomalumalumu, me yalomatua, me i tovo vinaka, me dauvakacegui ira na tamata e na nona vale, yalo vinaka ka makutu ni veivakavulici. 3Me kua ni dau mateni se i tovo kaukauwa, ia me yalo malua, ka yalomalumalumu, kakua ni dau kocova na i lavo. 4Me rawa ni lewa vakavinaka na nona vuvale ka me tuberi ira na luvena me ra rogoca na nona vosa e na vakarokoroko. 5Kevaka e dua na tamata e sega ni rawa ni lewa vinaka na nona vuvale e na rawa vakacava me na vakaraica vinaka e dua na i vavakoso tamata ni Kalou. 6Me kakua ni dua e se qai veisau vou wale ga me lotu, ka ni na rawa ni yaco kina me viavialevu ka me na qai cudruvi me vaka ka a cudruvi na tevoro. 7E dodonu me tamata rogo vinaka tale ga vei ira e na taudaku ni lotu me kakua kina ni bale se coko e na dai na tevoro. 8Ko ira tale ga na tuirara sa dodonu me ra tamata i tovo vinaka ka yalodina. Me ra kua ni dau veivosavosayaki, ka kakua ni daumateni vakalevu, ka kakua ni dau kocokoco. 9Ia me ra taura matua na dina titobu ni noda vakabauta e na yalomatua. 10E dodonu me ra vakatovolei mada e liu, ia ke sega na ka era beitaki rawa kina me qai vakatarai me ra cakacaka vakatuirara. 11Na watidra tale ga e dodonu me ra i tovo vinaka na nodra i vakarau; ka me ra kakua ni daukakase, ia me ra yalomalumalumu ga ka yalodina e na ka kece ga. 12Na tuirara yadua me dua ga na watina, ka lewai ira vinaka na luvena kei na nona vuvale. 13Ko ira era qarava na cakacaka vakatuirara e na yalodina era rawata ga vakataki ira me ra toso cake ka na dua na vanua vinaka, ka dodonu me ra rogoci ni ra tukuna na veika baleta na noda vakabauti Karisito Jisu. 14Au nuitaka ni na sega soti ni dede au sa na lako yani vei iko, 15ia au sa vola yani na ka oqo de'u na mani bera yani, me rawa ni ko kila kina na ka e dodonu me ra vakaitovotaki ira kina na tamata e na vuvale ni Kalou. Sa i koya na i soqosoqo lewe ni lotu ni Kalou bula, na duru kei na bai ni vakavuvuli dina. 16Sa levu ka sega ni veiletitaki rawa na ka vuni ni noda lotu:O koya sa vakaraitaki koya e na yago vakatamata, sa vakadinadinataka e na Yalo Tabu, ka laurai mai vei ira na agilosi. Sa vunautaki ko koya vei ira na veimatanitu, ka sa vakabauti e vuravura taucoko, ia sa qai kau cake e na lagilagi ki lomalagi.


text: 1E vaka kina ko i au, kemuni na veiwekani; e na gauna au a lako yani kina vei kemuni au a sega ni lako yani ka vunautaka vei kemuni na i tukutuku ni Kalou e na vosa matau se vosa vuku. 2Ni'u a sa vakadeitaka tu e lomaqu me'u kakua ni kila e dua tale na ka e na kemuni maliwa, ko Jisu Karisito duadua ga kei na nona lauvako e na kauveilatai. 3O koya gona e na noqu a tiko vata kei kemuni au tiko e na malumalumu kei na rere kei na sautaninini; 4ia a sega ni tau na noqu vosa kei na noqu i tukutuku e na vosa ni veirawai ni vuku vakatamata, ia e a tau ga e na vosa sa vakadinadinataki votu kina na kaukauwa ni Yalo ni Kalou; 5me kakua kina ni vakararavi tiko na nomuni vakabauta ki na vuku ni tamata, ia ki na kaukauwa ga ni Kalou. 6Ia e dina tale ga ni keitou sa dau vosataka na vosa vuku vei ira sa matua vakayalo, ia e sega ni vuku ni vuravura oqo, se nodra vuku na daunilewa ni vuravura oqo, ka ni sa ka wale tiko ga mai na vuku vaka koya. 7Ia na vuku keitou tukuna tiko oqo na vuku ni Kalou ka a vunitaki tu; sa i koya na vuku ka a sa nakita oti tu kina ko koya ni se bera ni buli na vuravura me da na vaka lagilagi kina. 8E sega ni dua vei ira na i liuliu ni vuravura oqo e kila rawa na vuku oya; kevaka era a kila, ke ra a sega ni vakota ki na kauveilatai na Turaga vakaiukuuku. 9Ia me vaka ga sa volai tu e na i Vola Tabu: “A veika sega ni se bau dua na mata me raica se na daliga me rogoca; ka sega ni sa bau curuma mada na vakasama ni tamata me kila rawa kina, sa i koya na veika sa vakarautaka tu na Kalou me nodra era sa lomani koya.” 10Ia sa vakatakila mai na Kalou na veika oqo vei keda e na Yalo Tabu. Ni sa dau dikeva na ka kece ga na Yalo Tabu, ka vaka kina na veika titobu ni Kalou. 11O cei li na tamata e kila na vakasama ni dua tani tale na tamata? Na yalo ga ni tamata koya sa tiko e lomana. Sa vaka tale ga kina na Kalou, sa sega ni dua sa kila na loma ni Kalou, na Yalo Tabu ga ni Kalou. 12Ia eda sa sega ni taura me noda na yalo ni vuravura, na Yalo ga sa lako mai vua na Kalou, me da kila rawa kina na veika sa solia wale mai vei keda na Kalou. 13Sa i ira tale ga oqo na veika keitou a kaya, e sega e na vosa e vakatavuvulitaki e na vuku vakatamata, ia e na veivosa ga sa vakatavuvulitaka na Yalo Tabu, me sereki kina na veika vakayalo vei ira ga sa tiko vei ira na Yalo Tabu. 14Ia sa sega ni rawa ni ciqoma na tamata vakayago na veika ni Yalo ni Kalou, ni ra sa ka lialia vua, ka sa sega ni rawa ni kilai ira ni ra sa dau kilai rawa ga e na ka vakayalo. 15Ia na tamata sa tiko vua na Yalo Tabu sa dikeva ka vakalewa na yaga ni veika kece ga ia e sega ga ni dua e rawa ni dikeva ka vakalewa na lomana. 16Me vaka e kaya na i Vola Tabu, “O cei sa kila na loma ni Turaga? O cei sa rawa ni vakavulici koya?” Ia sa tiko vei keda na loma i Karisito.


text: 1Sa qai rairai mai lomalagi e dua na ka veivakurabuitaki levu, koya e dua na yalewa e vakaisulu tu e na matanisiga, ka tu na vula e ruku ni yavana ka sa vakaisala e na tinikarua na kalokalo. 2Sa bukete tiko ko koya ka sa qoqolou ni sa taratara me vakasucu. 3A sa dua tale na ka veivakurabuitaki sa rairai mai lomalagi koya e dua na gata damu vakaitamera; e vitu na uluna ka tini na kena i leu; sa tokara e uluna e vitu na i sala vakatui. 4Sa yarataka e dua na i katolu ni kalokalo ni lomalagi e na buina, ka kolotaki ira sobu ki vuravura. Sa qai tu vakadua na gata e na mata ni yalewa ni sa vakarau me vakasucu, ka me kania sara na luvena ni sa qai sucu mai. 5A sa vakasucuma na yalewa e dua na gone tagane, o koya e na liutaki ira kece na veimatanitu e na i titoko kaukamea. Ia e a kau vakasauri na luvena ki vua na Kalou, ki na nona i tikotiko vakaturaga. 6Sa qai dro na yalewa ki veikau, ki na tikina sa vakarautaka tu na Kalou me na vakani tiko kina me 1,260 na siga. 7Sa qai kacabote na i valu mai lomalagi. Sa veivala ko Maikeli kei ira na nona agilosi vata kei na gata. A sa vala lesu na gata kei ira na nona agilosi. 8Ia era a vakamalumalumutaki ka sa sega tale na vanua me ra tiko kina mai lomalagi. 9Sa qai viritaki sobu na gata vakaitamera oqo. Sa i koya na gata makawa, sa vakatokai na Tevoro se ko Setani, o koya sa dau vakaisina na vuravura taucoko. A sa viritaki sobu mai ki vuravura ko koya kei ira kece na nona agilosi. 10Ia au sa qai rogoca e dua na domo levu mai lomalagi, sa kaya, “Sa qai yaco mai oqo na veivakabulai kei na kaukauwa, kei na matanitu ni noda Kalou, kei na kaukauwa ni nona Karisito, ka ni sa viritaki sobu ko koya sa dau beitaki ira na wekada, e na veisiga kei na veibogi e na mata ni Kalou. 11Era sa qaqa vua na wekada e na vuku ni dra ni Lami kei na nodra vakadinadina, ka ni ra a sega ni bureitaka na nodra bula, ia era a solia ga e na vukuna. 12Mo reki gona kina ko iko lomalagi kei kemuni ka vakaitikotiko kina! Ia drau sa kalouea ko i kemudrau vuravura kei wasawasa; ni sa lako sobu yani vei kemudrau na Tevoro e na eudru levu, ni sa kila ni sa lekaleka sara na nona gauna!” 13Ia ni sa kila na gata ni sa kolotaki sobu ki vuravura, sa qai vakacemuria na yalewa ka a vakasucuma na gone tagane. 14Ia sa qai soli e rua na taba ni ikeli levu vua na yalewa me vuka Iaivi kina mai vua na gata ki na loma ni veikau, ki na vanua me na la'ki maroroi tiko kina me rauta e tolu veimama na yabaki me kua ni tarai koya rawa na gata. 15A sa qai luaraka na wai mai na gusuna na gata me dave muria na yalewa me vakacirima tani e na ualuvu. 16Ia sa qai vukea na yalewa na vuravura, ni sa dalaga ka tiloma na wai sa luaraka mai na gata. 17A sa cudruva na yalewa na gata, ka la'ki veivala kei ira na kena vo ni nona kawa era muria tiko na veivakaro ni Turaga ka taura tikoga na veika dina e vakatakila ko Jisu. 18A sa tu na gata e na vanua veinukunuku ni matasawa.


text: 1Ni sa cavuta oti na vosa koya ko Jisu, sa qai tacake ki lomalagi ka kaya, “I Tamaqu, sa yaco mai na kena gauna, mo ni vakalagilagia na Luvemuni, me qai vakalagilagi kemuni tale ga kina na Luvemuni. 2Me vaka ko ni solia vua na lewa me baleti ira na tamata kece ga, me na solia tale ga ko koya na bula tawa mudu vei ira yadua ko ni sa solia vua. 3Sa i koya oqo na bula tawa mudu, me ra kilai kemuni na Kalou dina duadua ga, kei Jisu Karisito, o koya ko ni a tala mai. 4Au sa vakalagilagi kemuni e vuravura, ka'u sa vakaotia na cakacaka ko ni a solia mai vei au me'u cakava. 5Ia oqo, Tamaqu, ni'u sa tu e na matamuni ni vakalagilagi au e na lagilagi ka a tu vei kemuni kei au ni sa bera ni buli na vuravura. 6“Au sa vakatakila na yacamuni vei iratou ko ni a soli iratou vei au mai vuravura. E ratou sa nomuni, ka ko ni sa soli iratou vei au; ka ratou sa dau muria na nomuni vosa. 7E ratou sa qai kila ni a taka dina ga mai vei kemuni na veika kece ko ni a solia vei au. 8Au sa solia vei iratou na vosa ko ni a solia vei au, ka ratou sa vakabauta, ka kila dina sara ni'u a lako mai vei kemuni, ka ratou sa vakadinata ni ko ni a talai au mai. 9“Au masulaki iratou. Au sega ni masulaki vuravura, au masulaki iratou ga ko ni a soli iratou vei au; ka ni ratou sa nomuni. 10Sa nomuni tale ga na veika kece ga e noqu, ka sa noqu na ka e nomuni, ka'u sa vakalagilagi e na vukudratou. 11Au sa na sega tale ni tiko e vuravura, ia ko iratou oqo e ratou sa tiko ga e vuravura; ko i au, au sa lako yani vei kemuni. I Tamaqu yalo savasava, ni maroroi iratou e na yacamuni ko iratou ko ni sa soli iratou vei au, me ratou duabau ga me vakataki kedaru. 12Ni'u a sa tiko vata voli kei iratou, au a dau maroroi iratou e na kaukauwa ni yacamuni, ko iratou ko ni a soli iratou vei au. Au a taqomaki iratou, ka a sega ni dua vei iratou e yali, ia ko koya ga e a sa dodonu me rusa, me vakayacori kina na i Vola Tabu. 13Ia oqo au sa lako tiko yani vei kemuni, ka'u sa vosataka na veika oqo e vuravura, me vakasinaiti sara kina na lomadratou e na noqu marau. 14“Au sa solia vei iratou na nomuni vosa; ka sa cati iratou ko ira na kai vuravura, ni ratou sega ni nei vuravura, me vaka ga ni'u sega ni nei vuravura ko i au. 15Au sega ni masulaka mo ni kauti iratou tani mai vuravura, ia mo ni maroroi iratou ga mai vua na Vunica. 16E ratou sega ni nei vuravura, me vaka ga ni'u sega ni nei vuravura ko i au. 17Tawasei iratou yani ki vei kemuni e na dina: sa dina na nomuni vosa. 18Me vaka na nomuni a talai au mai ki vuravura, au sa talai iratou vaka tale ga kina ki vuravura. 19Ka'u sa tawasei au yani vei kemuni e na vukudratou, ka me ratou tawasei iratou dina kina ko iratou ki vei kemuni. 20“Ia au sega ni masulaki iratou wale ga oqo, au masulaki ira tale ga e ra na qai vakabauti au e muri e na vuku ni nodratou vosa; 21me ra na qai duabau kece ga. Me vaka ko ni sa tiko vei au Tamaqu, ka'u sa tiko vei kemuni ko i au; me ra na tiko tale ga vei kedaru ko ira: me na qai vakabauta kina ko vuravura ni ko ni a talai au mai. 22Au sa solia vei ira na lagilagi ko ni a solia mai vei au; me ra duabau kina me vaka ga e daru sa duabau ko i kedaru. 23Me'u tiko vei ira, ka mo ni tiko vei au, me qai taucoko kina na nodra duabau; me qai kila kina ko vuravura ni ko ni a talai au mai; ka ni ko ni sa lomani ira me vaka ko ni sa lomani au. 24“I Tamaqu, au vinakata me ra tiko tale ga kei au e na vanua au tiko kina ko ira ko ni sa solia vei au; me ra raica na noqu lagilagi na lagilagi ko ni sa solia vei au: ka ni ko ni a lomani au ni sa sega ni tekivu ko vuravura. 25I Tamaqu yalo dodonu, e sega ni kilai kemuni ko vuravura, ia au sa kilai kemuni ko i au; ka ratou sa kila ko iratou oqo ni ko ni a talai au mai. 26Au sa vakatakila vei iratou na yacamuni, ka'u na vakatakila tiko ga, me tiko kina vci iratou na loloma ko ni a lomani au kina, ka me'u tiko tale ga vei iratou ko i au.”


text: 1Sa qai kacivi iratou mai na nona tisaipeli e lewe tinikarua ka solia vei iratou na kaukauwa me ratou vakasavi ira kina na tevoro, ka vakabula na tauvi-mate kece ga kei na malumalumu kece ga. 2Sa i koya oqo na yacadratou na i apositolo e lewe tinikarua: na i matai ko Saimoni ka vakatokai ko Pita, kei Adriu na tacina; kei Jemesa na luve i Sepeti, kei Joni na tacina; 3ko Filipi kei Pacolomiu; ko Tomasi kei Maciu na daukumuni i vakacavacava; ko Jemesa na luve i Alifio, kei Cateo; 4ko Saimoni na Dausasaga kei Jutasa Isikarioti, o koya tale ga ka a bukiveretaki koya yani. 5Sa qai talai iratou yani na lewe tinikarua oqo ko Jisu, ka vakaroti iratou ka kaya, “Dou kakua ni muria na sala ki vei ira na veimatanitu tani, ka mo dou kakua ni curu ki na dua na koro vaka-Samaria; 6ia, mo dou lako ga ki vei ira na sipi ni mataqali ni Isireli era sa yali tu. 7Ni dou sa lako voli, dou vunau, ka kaya, ʻSa voleka mai na matanitu vakalomalagi.' 8Dou vakabulai ira na tauvi-mate, vakaturi ira cake tale na sa mate, vakasavasavataki ira na vukavuka, vakasavi ira na tevoro; dou sa rawata wale, mo dou solia wale tale ga. 9Kakua ni kauta na koula se siliva se i lavo e na nomudou beleti, 10kakua na taga ni vaqa e gaunisala, se rua na sote, se na i vava, se na i titoko; ni sa dodonu me soli vua na tamata cakacaka na kena kakana. 11“E na koro kece ga dou curu kina, dou vakataroga se ko cei na tamata dina e tiko kina; dou la'ki tiko vua me yacova ni dou sa lako tale yani. 12Ni dou sa curu ki vale, dou kidavaka; 13kevaka sa daumaka na vale ko ya, laiva koto kina na nomudou veivakacegui; ia, kevaka e sega ni veiganiti, me suka tale vei kemudou na nomudou veivakacegui. 14Ia, o koya e sega ni vakacegui kemudou se rogoci kemudou, dou lako tani e na vale se koro ko ya, ka kuretaka laivi na kuvu ni qele e kabita mai na yavamudou. 15Au sa kaya vakaidina vei kemudou, e na ca vakalailai na vanua ko Sotoma kei Komora e na siga ni lewa, e na ca vakalevu na koro ko ya. 16“Raica, au sa talai kemudou yani me vaka na sipi e na kedra maliwa na wolifa; O koya gona mo dou vuku me vaka na gata ka yalovinaka me vaka na ruve. 17Ia, mo dou qarauni ira na tamata, ni ra na soli kemudou yani ki na mataveilewai, ka ra na vakanakuitataki kemudou e na nodra veivalenilotu. 18Ko ni na kau ki matadra na kovana kei na tui e na vukuqu, me dua na ka ni vakadinadina vei ira, kei ira tale ga na veimatanitu. 19Ni ra sa soli kemudou yani, dou kakua ni lomaleqataka se dou na vosa vaka e vei, se cava mo dou kaya; ni na soli vei kemudou na tiki ni gauna ko ya na ka mo dou kaya. 20Dou na sega ni vosa ko i kemudou, ia e na vosa ga na Yalo ni Tamamudou e na lomamudou. 21“E na dui solia yani na tuakana se tacina me mate, ka na solia yani na luvena ko tamana, era na vorati ira na nodra i tubutubu na gone, ka vakamatei ira; 22era na cati kemudou na tamata kece ga e na vuku ni yacaqu. Ia, ko koya ga e na vosota tiko me yacova na kena i otioti e na vakabulai. 23Ni ra sa vakacacani kemudou e na koro oqo, dro ki na dua tale; ni'u sa kaya vakaidina vei kemudou, ni dou sa sega mada ni vakaotia na veikoro e Isireli; e sa na yaco mai na Luve ni Tamata. 24“E sega ni levu cake e dua na tisaipeli mai vua na nona i vakavuvuli, se na tamata dauveiqaravi, mai vua na nona turaga. 25Sa rauti koya na tisaipeli me yaco me vakataki koya na nona i vakavuvuli, kei na dauveiqaravi me vakataki koya na nona turaga. Kevaka era sa vakatokai koya na i taukei ni vale me ko Pielisepupi, sa na qai wacava na nodra vakatokai ira vaka kina na nona lewe ni vale? 26“O koya gona, dou kakua ni rerevaki ira, ni sega na ka e tabonaki me na sega ni vakaraitaki, se vunitaki me na sega ni kilai. 27Na ka au tukuna vei kemudou e na buto, dou vosataka e na rarama, kei na ka dou rogoca ni vakasolokakanataki e daligamudou, dou kacivaka e na dela ni vale. 28Mo dou kakua tale ga ni rerevaki ira era rawa ni vakamatea na yago, ka ra sega ni rawata me vakamatea na yalo; dou rerevaki koya ga e rawa ni vakarusa ruarua na yalo kei na yago mai eli. 29E sega li ni volitaki e rua na siparo e na dua na sede? Ia, e na sega ga ni lutu ki na qele e dua vei rau me sega ni kila na Tamamudou. 30Ia, ko i kemudou, e wiliki yadua sara ga na drau ni ulumudou. 31O koya gona mo dou kakua ni rere; ni dou sa talei cake sara mai vei ira na siparo e vuqa. 32“O koya gona, o koya ga e tusanaki au e matadra na tamata, au na tusanaki koya tale ga e na mata i Tamaqu mai lomalagi; 33ia, o koya e cakitaki au e matadra na tamata, au na cakitaki koya tale ga e na mata i Tamaqu mai lomalagi. 34“Dou kakua ni nanuma ni'u sa lako mai me'u kauta mai na veisaututaki ki vuravura; e sega ni'u lako mai me'u kauta mai na veisaututaki, na i seleiwau ga. 35Ni'u sa lako mai me'u veiseitaki rau na veitamani tagane, kei na veitinani yalewa, kei na veivugoni yalewa tale ga; 36ka ra na nona meca na tamata ko ira ga na nona lewe ni vale. 37“O koya e lomani tamana se tinana vakalevu cake mai vei au sa tawa yaga vei au, kei koya e lomani luvena-tagane se luvena-yalewa vakalevu cake mai vei au sa tawa yaga vei au; 38kei koya e sega ni colata na nona kauveilatai ka muri au sa tawa yaga vei au. 39O koya sa maroroya na nona bula e na vakayalia, ia, o koya sa vakayalia na nona bula e na vukuqu e na maroroya. 40“O koya e vakacegui kemudou sa vakacegui au, kei koya sa vakacegui au sa vakacegui koya sa talai au mai. 41O koya sa vakaceguya e dua na parofita e baleta ni sa parofita, e na taura ko koya na i sau ni parofita, kei koya sa vakaceguya e dua na tamata dodonu e baleta ni sa tamata dodonu e na taura ko koya na i sau ni tamata dodonu. 42Ko koya ga e na solia vua e dua vei ira na lalai oqo e dua wale ga na bilo wai liliwa e baleta ni sa tisaipeli, au sa kaya vakaidina vei kemudou, e na sega sara ni yali vua na kena i sau.”


text: 1Ia ni sa kida na mataka era sa qai bose vata sara ko ira na matabete e cake, kei ira na qase kei ira na daunilawa kei ira kece na lewe ni Bose. Era sa qai vesuki Jisu e na sinucodo ka kauti koya tani mai kea ka soli koya vei Pailato. 2Sa qai tarogi koya ko Pailato, ka kaya, “O iko li na nodra tui na Jiu?” E a sauma vua ko koya, ka kaya, “Ko sa kaya vaka kina.” 3Era sa qai beitaki koya ko ira na matabete e cake e na vuqa sara na ka. 4Sa qai tarogi koya tale ko Pailato, ka kaya, “E sega beka na ka ko kaya rawa e na levu ni ka era sa beitaki iko tiko kina ko ira oqo?” 5Ia e a sega ga ni bau sauma ko Jisu; ka sa kurabui kina ko Pailato. 6Sa dau i vakarau ni Kovana me sereka e dua na kaivesu, na kena era kerea na lewe ui vanua, e na gauna ni soqo ni Vakananumi ni Lakosivia. 7E a tiko e na valeniveivesu e na gauna koya e dua na tamata ka yacana ko Parapa, kei ira tale ga e so na tamata i valavala kaukauwa era a laba vata kaya e na gauna ni vakacaca. 8Era sa qai lako cake na lewe vuqa ka vakatekivu cikevi Pailato me sereka vei ira e dua na kai vesu me vaka na kena i vakarau. 9A qai sauma vei ira ko koya, ka kaya, “Ko ni vinakata me'u sereka vei kemuni na nodra Tui na Jiu?” 10Sa kila vinaka sara tu ko Pailato ni ra a soli Jisu yani vua ko ira na matabete e cake e na nodra vuvutaki koya. 11Ia era a qai vakauqeti ira ga na lewe vuqa ko ira na matabete e cake me sereki Parapa ga vei ira ko koya ka kakua ko Jisu. 12Sa qai kaya tale ko Pailato vei ira, “Ia na cava ga me'u qai cakava vei koya ko ni sa vakatoka me nodra Tui na Jiu?” 13Era sa qai sauma e na qoqolou, ka kaya, “Vakota ki na kauveilatai!” 14Sa qai kaya tale ko Pailato vei ira, “E na vuku ni cava? Na ca cava e a cakava?” Era sa qai qoqolou vakalevu cake ga kina, ka kaya, “Vakota ki na kauveilatai!” 15Ia ni sa vinakata ga ko Pailato me vakayalovinakataki ira na lewe vuqa, sa mani sereki Parapa krna vei ira. Sa qai vakanakuitataki Jisu ka soli koya yani me vakoti ki na kauveilatai. 16Era sa qai kauti Jisu na sotia ki na loma ni bai ni kovana, ka ra sa soqoni vata kina na vo ni lewe ni mataivalu koya. 17Era sa qai vakasulumi koya e na i sulu roka lokaloka, na roka ni sulu vakatui, ka ra talia e dua na i sala wavakavotona ka ra vakatokara vua. 18E ra sa qai vakatekivu me ra kidavaki koya, ka kaya, “Me bula balavu na nodra Tui na Jiu!” 19Era sa qai warolaka na uluna e na dua na i kuita, ka ra vakasiviti koya, ka ra tekiduru ka cuva vua. 20Ni sa oti na nodra vakalialiai koya, era sa qai luvata laivi mai vua na i sulu lokaloka, ka vakadarama vua na nona i sulu dina. Era sa qai kauti koya me vakoti ki na kauveilatai. 21Ia ni ra sa lako tiko era sa sota sara kei na dua na tamata, a yacana ko Saimoni. E lako tiko mai loma ni vanua ko koya. E kai Kirini, ka tamadrau ko Alekisada kei Rufo. Era sa qai vakasaurarataki koya me colata na kauveilatai i Jisu. 22Era sa qai kauti Jisu sara ki na vanua e vakatokai ko Kolikoca (a kena i balebale na vanua ni qavokavoka). 23Era sa qai solia vua na waini ka veiwaki tu kei na mura, koya na drega ni kau ka dau vakamalumalumutaka na vutu ni yago, ia sa bese ni gunuva ko koya. 24Era sa qai vakoti koya na sotia ki na kauveilatai, ka ra vota na nona i sulu e na vakawirimadigi, me vakatau kina na tiki ni sulu e na dui nodra. 25Sa ciwa na kaloko e na mataka e na gauna era vakoti koya kina e na kauveilatai. 26A sa volai toka e cake na ka e beitaki kina, “Na Nodra Tui Na Jiu” . 27Era sa vakota vata kaya e rua na daubutako, e dua e na yasana i matau, ka dua e na i mawi; [ 28ka sa vakayacori kina na i Vola Tabu, ni sa kaya, “Sa okati vata ko koya kei ira na tamata cala.]” 29Era sa kuretaka na uludra e na nodra vakalialiai koya ko ira era veilakoyaki tiko e kea, ka kaya, “O iko! O iko ko a via vakarusa na Valenisoro ka tara tale e na tolu na siga, 30vakabulai iko mada, ka kevu sobu mai na kauveilatai!” 31Era vakalialiai koya vaka kina ko ira na matabete e cake kei ira na daunilawa, ka ra veikayaka vakai ira, “O koya e a dau vakabulai ira na tani, e sega mada ga ni vakabulai koya rawa! 32Me kevu sobu mada mai na kauveilatai na Karisito, na nodra Tui na Isireli, me keimami raica ka vakabauta rawa.” E rau a bau vosa vakacacataki koya tale ga ko i rau na rua e ratou lauvako vata e na kauveilatai. 33Ni sa sigalevu tutu sa qai butobuto na vanua taucoko me yacova na tolu na kaloko e na yakavi. 34E na tolu na kaloko e na yakavi, sa qai kaci ko Jisu e na domo levu, ka kaya, “Ilai, Ilai, lama sapakacani?” E kena i balebale, “Noqu Kalou, noqu Kalou, ko ni sa biuti au e na vuku ni cava?” 35Era a rogoca e so vei ira ka tu cake tu e kea, ka ra kaya kina, “Raica, sa kacivi Ilaija tiko ko koya.” 36Sa qai cici e dua ka tonisua e dua na vutovuto e na wai wiwi, ka vakacobara kina e dua na gasau, ka dulaka vua me gunuva, ka kaya, “Laiva mada me da raica se na sobu mai ko Ilaija me kauti koya mai ki ra se sega.” 37Sa qai kaci e na domo levu ko Jisu, mai cavuka sara yani na nona i cegu. 38A sa kasei rua na i lati ni Valenisoro, mai cake ka kauta ki ra. 39Ni sa raica na turaganivalu ka tu donui koya na i vakarau ni nona mate, sa kaya, “Sa Luve ni Kalou dina ga na tamata oqo!” 40Era a rai tale tu ga mai vakayawa e so na yalewa ka ratou tiko e na kedra maliwa ko Salome kei Meri na yalewa ni Makitala, kei Meri na tinadrau ko Jemesa lailai kei Josese. 41Ko iratou koya, e ratou e dau muri Jisu ka qaravi koya e na gauna e a sa tiko voli kina mai Kalili. Era a tiko tale ga e kea e lewe vuqa na yalewa era a lako vata mai kei Jisu ki Jerusalemi. 42A sa yakavi mai na vanua. Ia me vaka ni siga tiko ni vakavakarau na siga koya, oya na siga ni sa bera na Siga ni Vakacecegu; 43sa mani lako kina vakadoudou vei Pailato ko Josefa, na kai Arimacea, ka la'ki kerea na yago i Jisu. Ko Josefa oqo e lewe ni Bose Lawa, ka tamata dokai, ka dau namaka tale tiko ga na yaco mai ni matanitu ni Kalou. 44E a kidacala ko Pailato e na totolo ni mate i Jisu. Sa qai kaciva na turaganivalu ko koya, ka taroga vua se sa dede na nona mate se sega. 45Ia ni sa qai kila mai vua na turaganivalu ni sa mate dina sara ko Jisu, sa qai vakadonuya vei Josefa me kauta na yagona. 46E a sa volia oti tu ko Josefa e dua na i sole lineni. Sa qai la'ki kauta ki ra na yago i Jisu, ka solega e na i sulu lineni, ka la'ki vakotora e na dua na i bulubulu ka ta e na vatu. Sa qai vaqiqica kina e dua na vatu levu me sogota na gusu ni bulubulu. 47E rau a raica tu ko Meri na yalewa ni Makitala, kei Meri na tina i Josese, na vanua e vakatori kina na yago i Jisu.


text: 1Ni sa oti e tolu na siga mai na gauna ka yaco yani kina ko Vesito, sa qai cavutu mai Sisaria ko koya ka lako cake ki Jerusalemi. 2E kea era sa qai beitaki Paula vua ko ira na bete levu kei ira na nodra i liuliu na Jiu, ka masuti koya 3me bau lomani ira ka me talatala me lako yani ki Jerusalemi ko Paula, ka ni ra a sa bukia tiko na kena vere oya me ra na vakamatei koya e gaunisala. 4Sa qai kaya ko Vesito, “E se vesu tiko ga mai Sisaria ko Paula, ka'u sa na vakarau lesu tale tiko ga kina oqo ko i au. 5Me ra lako mai na nomuni i liuliu me keimami mai lako vata sobu, ka me ra na beitaki koya, kevaka e tu na ka me beitaki kina” 6Ia ni sa oti e walu se tini na siga na nona tiko vei ira, sa qai lako sobu ki Sisaria. E na siga ka tarava sa la'ki dabe sara e na i tikotiko ni veilewai, ka vakarota me kau yani ko Paula. 7Ni sa yaco yani ko Paula era sa qai tu vakavolivoliti koya ko ira na Jiu ka ra lako mai Jerusalemi, ka beitaki koya e na vuqa na cala lelevu, ia era a sega ga ni vakadinadinataka rawa. 8Ia sa qai sauma na veibeitaki koya ko Paula, ka kaya, “E sega ni bau dua na ka ca au a cakava ki na nodra Lawa na Jiu, se ki na Valenisoro, se ki vua na Sisa.” 9Ia ni sa via vakayalovinakataki ira ga na Jiu ko Vesito, sa qai kaya kina vei Paula, “Ko na makutu mo lako cake ki Jerusalemi mo la'ki lewai kina vei au e na veika oqo?” 10Sa qai kaya ko Paula, “Au sa tu sara tu ga oqo e na mata ni tikotiko ni veilewai e nona na Sisa, ka sa dodonu me'u lewai kina. Au a sega ni vakayacora e dua na cala vei ira na Jiu, me vaka ko ni sa kila. 11Kevaka au sa tamata i valavala ca, se'u a kitaka e dua na ka sa dodonu me'u vakamatei kina, au sega ni via kerea me'u vakabulai mai kina. Ia ke sega ni dina na ka era beitaki au tiko kina, e sega ni dua e na soli au rawa vei ira. Au sa kerea gona kina me la'ki rogoci na noqu kisi vua na Sisa!” 12Ia ni ratou sa vakasamataka oti ko Vesito kei iratou na nona dauvakasala, sa qai kaya vua ko Vesito, “Ko sa vinakata mo la'ki rogoci vua na Sisa, ia ko sa na lako vua na Sisa” 13Ni oti tale e vica na siga, e rau sa qai lako yani na tui ko Akariva kei Verenaisi me rau la'ki veikidavaki kei Vesito. 14Ia ni sa oti e vica na siga na nodrau tiko e kea, a mani tukuna na veika e baleti Paula ko Vesito vua na tui, ka kaya, “E tiko oqo e dua na tamata ka a biuti koya tu mai vakavesu ko Vilikesa. 15E na noqu a lako ki Jerusalemi, era a qai mai tukuni koya vei au ko ira ua bete levu kei ira na nodra qase na Jiu, ka kerei au me'u vakatauca vua na lewa ni se cala e na lawa. 16Au a qai kaya vei ira ni sega ni noda i vakarau na kai Roma me da solia e dua na tamata me la'ki vakamatei ni se bera mada ni ra mai veiraimata kei ira na beitaki koya e na mataveilewai, ka vakamacala tale ga e na ka e beitaki kina. 17Era sa mani lako vata mai ki ke, ka'u a sega tale ni lokuyara, ni'u sa cakava sara na kena veilewai e na siga ka tarava, ka vakarota me la'ki kau mai na tamata oqo. 18Ia ni ra sa tu cake ko ira ka beitaki koya, era a sega ni beitaki koya e na dua na ka ca au a nanuma ni ra na beitaki koya kina. 19Na leqa wale ga e tiko oya na nodra veileti me baleta na veika e so ni nodra lotu, kei na ka e baleta e dua na tamata sa mate, oya ko Jisu. Ia e kaya tiko ko Paula ni sa bula tiko ga ko koya. 20A leqa na lomaqu ni'u sega ni kila se me'u na vaqaqa vakacava na veika oqo, ka'u sa mani tarogi Paula kina se na via lako cake ki Jerusalemi me la'ki lewai kina se sega. 21Ia ni sa mani kerea ko Paula me sa tu vaka wawa mada ga na nona kisi me na qai vakataulewa kina na Sisa ko Akusito, au sa mani vakarota me sa tiko vakavesu tiko mada ga me yacova ni'u sa na vakauti koya rawa vua na Sisa.” 22Sa mani kaya vei Vesito ko Akariva, “Au via rogoca sara ga vaka i au na tamata 'qo.” Sa qai kaya ko Vesito, “'O ni na rogoci koya ni mataka.” Ko Paula e na Matadrau ko Akariva kei Verenaisi 23E na siga ka tarava, e rau sa ukucavu mai ko Akariva kei Verenaisi, ka la'ki curu ki na vale ni soqo kei ira na turaganivalu lelevu kei ira na turaga dokai e na koro koya. Sa qai vakarota ko Vesito me kau yani ko Paula. 24Sa qai kaya ko Vesito, “Kemuni Akariva, na tui, kei kemuni kece ga ka da soqoni vata tiko oqo, ko ni sa raica na tamata oqo, sa i koya era sa cikevi au kina ko ira kece ga na Jiu mai Jerusalemi, ka vaka kina e ke, ka ra kaya ni sa sega ni dodonu me bula tiko ko koya. 25Ia ni'u a sega ni kunea e dua na cala e cakava ka dodonu me tau kina vua na i totogi mate, ka ni sa kerea tale ga me la'ki lewai koya ko Akusito, au sa lewa kina me'u sa na vakauti koya vua. 26Ia e sega ni tiko e dua na ka me'u vola vua na tui me baleti koya. Sa i koya ga oqo au sa kauti koya mai kina e ke, ka vakabibi e matamuni Akariva na tui, mo ni mai vaqaqa, ka me rawa ni dua kina na ka me'u vola vua na Sisa. 27Ni sa dua na ka lialia me'u vakauta tu e dua na kaivesu ka sega ni lako vata kei na dua na i vakamacala matata ni veika e beitaki kina”


text: 1E na mataka caca e na i matai ni siga ni macawa, ni sa butobuto tu ga na vanua, e a lako ki na i bulubulu ko Meri na yalewa ni Makitala, ka raica ni sa kau tani tu na vatu mai na i bulubulu. 2Sa mani cici sara ka lako vei rau ko Saimoni Pita kei na tisaipeli kadua, ko koya ka dau lomana ko Jisu, ka kaya vei rau, “Era sa kauta tani na Turaga mai na i bulubulu, ia keitou sa sega ni kila na vanua era sa la'ki vakotori koya kina!” 3E rau sa qai lako ko Pita kei na tisaipeli kadua, ka rau lako sara ki na i bulubulu. 4E rau a cici ruarua vata kina, ka mani sivi Pita na tisaipeli kadua, ka liu sara ki na i bulubulu. 5E a cuva sobu ko koya ka rai ki loma, ka raica na i sole lineni ni koto kina; ia e a sega ga ni curu ki loma. 6Sa qai yaco tale ga yani ko Pita, ka curu sara ki na i bulubulu, ka raica na i sole lineni ni tu e kea, 7kei na i tavoi ka ^ viviraki e na ulu i Jisu. E sega ui koto vata kei na i sole lineni, ia sa lobi tani koto ga vaka i koya e na dua na vanua. 8Sa qai curu tale ga na tisaipeli kadua, o koya ka a liu ki na i bulubulu, ka a raica tale ga, ka vakabauta. 9E rau a sa sega tiko ga oqo ni kila na i Vola Tabu ni kaya tiko ni sa dodonu me tu cake tale mai na mate ko koya. 10Oti koya e rau sa qai lesu tale na tisaipeli ki na nodrau i tikotiko. 11E a mani tu voli ga ko Meri ena taudaku ni bulubulu, ka tagi tiko. la ni sa tagi tiko ga, a mani cuva sobu ka rai ki loma ni bulubulu; 12ka qai raica e lewe rua na agilosi e rau vaka i sulu vulavula ka rau dabe toka e na vanua ka a koto kina na yago i Jisu, e dua ki uluna ka dua ki yavana. 13E rau sa qai kaya mai vua, “Yalewa, a cava ko tagicaka tiko?” Sa kaya vei rau ko koya, “Ni ra sa kauta tani na noqu Turaga, ka'u sega ni kila se ra vakotori koya evei ” 14Ni sa vosa oti vaka koya, sa qai vuki ka raici Jisu ni sa tu e kea, ka sega ga ni kila ni sa i Jisu koya. 15Sa qai kaya vua ko Jisu, “Yalewa, a cava ko tagicaka tiko? Ko vakasaqarai cei?” A nanuma ga ko koya ni koya na i vakatawa ni loga ni senikau, sa mani kaya vua, “Kevaka ko ni sa kauti koya tani, ni tukuna saka vei au na vanua ko ni sa vakotori koya kina, me'u na la'ki kauti koya ” 16Sa qai kaya vua ko Jisu, “Meri!” A vuki sara ko koya, ka kaya vua e na vosa vaka-lperiu, “Raponai!” (E kena i balebale Vakavuvuli.) 17Sa qai kaya vua ko Jisu, “Kakua ni tarai au; ni'u se bera ni lako cake vei Tamaqu. Ia mo lako ga vei iratou na wekaqu, ka kaya vei iratou ni'u sa lako cake tiko oqo vei Tamaqu ka Tamamudou, ki vua na noqu Kalou ka nomudou Kalou ” 18Sa qai lako ko Meri na yalewa ni Makitala ka kaya vei iratou na tisaipeli ni sa raica na Turaga ka tukuna tale vei iratou na veika e a tukuna vua ko Jisu. 19E na yakavi ni siga koya, na i matai ni siga ni macawa, a sogo tu ga na katuba ni vale e ratou a tiko kina na tisaipeli, e na nodratou rerevaki ira na Jiu, sa qai lako yani ko Jisu, ka la'ki tu e na kedratou maliwa, ka kaya vei iratou, “Me tiko vei kemudou na vakacegu!” 20Ni sa vosa oti vaka koya, sa qai vaka-raitaka vei iratou na ligana kei na sarisarina. E ratou sa marau na tisaipeli ni ratou raica na turaga. 21Sa qai kaya tale vei iratou ko Jisu, “Me tiko vei kemudou na vakacegu, me vaka ka a talai au mai ko Tamaqu, au sa talai kemudou vaka tale ga kina.” 22Ni sa vosa oti vaka koya, sa qai ceguvi iratou, ka kaya vei iratou, “Me curumi kemudou na Yalo Tabu! 23Na i valavala ca ni tamata yadua dou bokoca, sa na bokoci kei na i valavala ni tamata yadua dou sega ni sereka, sa na sega ni sereki ” 24Ko Tomasi e dua vei iratou na lewe tinikarua. E vakatokai tale ga ko koya me yacana na “Drua”. E a sega ni tiko vata kei iratou ko koya e na gauna e a lako yani kina ko Jisu. 25E ratou a mani kaya vua ko iratou na vo ni tisaipeli, “Keitou sa raica na Turaga.” Ia sa qai kaya vei iratou ko Tomasi, “Kevaka au na sega ni raica na we ni vako e na ligana, ka daramaka na noqu i qaqalo ki na we ni vako, ka daramaka na ligaqu ki na sarisarina, au na sega ni vakadinata ” 26Ni oti e walu tale na siga, e ratou a tiko tale e loma ni vale na tisaipeli, ka sa tiko vata kina kei iratou ko Tomasi. Sa qai lako yani ko Jisu, ni a sogo tu ga na katuba, ka la'ki tu e na kedratou maliwa, ka kaya, “Me tiko vei kemudou na vakacegu ” 27Sa qai kaya vei Tomasi ko koya, “Dodoka mai na nomu i qaqalo, ka raica na ligaqu, ka dodoka mai na ligamu, ka daramaka ki na sarisariqu. Kakua ni dau vakatitiqa; vakabauta ga.” 28Sa vosa ko Tomasi, ka kaya vua, “Noqu Turaga, ka noqu Kalou!” 29A qai kaya vua ko Jisu, “Ni ko sa raici au Tomasi, ko sa qai vakabauta? Sa kalougata ko ira era sa vakabauta ni ra sa sega ni raica.” 30E vuqa tale na veicakacaka mana e a cakava ko Jisu e na matadratou na nona tisaipeli e ra sega ni volai e na i vola oqo. 31Ia era sa volai ga ko ira oqo, mo dou vakabauta kina ni sa Karisito ko Jisu, na Luve ni Kalou; ka me yaco kina, e na vuku ni nomudou sa vakabauti koya, me nomudou na bula.


text: 1E na dua na gauna vakalailai ki muri era a soqoni vata tale e lewe vuqa na tamata, ia e a sega na ka me ra kania. Sa qai kacivi iratou na nona tisaipeli ko Jisu, ka kaya vei iratou, 2“Au sa lomani ira dina na tamata oqo, ni sa siga tolu mai oqo na neimami tiko vata, ka sa sega na ka me ra kania. 3Ia kevaka au vakasukai ira ki na nodra veivale ni ra viakana tu, era na la'ki rebo e gaunisala, ka ni so vei ira era lako sara mai vakayawa” 4Ia e ratou sa qai kaya vua na nona tisaipeli, “E na rawa li mai vei na kakana e na vanua lala oqo me rauti ira na tamata oqo?” 5Sa qai tarogi iratou ko koya, ka kaya, “E vica na i buli madrai e tiko vei kemudou?” E ratou qai kaya, “E vitu.” 6Sa qai vakaroti ira na lewe vuqa ko koya me ra dabe. Sa qai taura ko koya na i buli madrai e vitu, ka vakavinavinakataka vua na Kalou. Sa qai dovidovia ka solia vei iratou na nona tisaipeli me ratou veivotayaka vei ira na tamata; e ratou sa qai kitaka vakakina. 7E a tiko tale ga vei iratou e vica na ika lalai. Sa qai vakavinavinakataka ko Jisu ka tukuna vei iratou me ratou veivotayaka tale ga. 8Era sa kana, ka mamau; ka ra tomika na i vovo ni ka sa dovi, ka sa sinai kina e vitu na sova. 9E rauta ni va na udolu na kedra lelevu taucoko. 10Sa qai vakasukai ira ko Jisu; ka vodo sara ki waqa kei iratou na nona tisaipeli, ka lako ki na yasayasa vaka-Talimanuca. 11Era a lako mai e so na Farisi ka vakatekivu me veileti kaya, ka vinakata me cakava ko koya e dua na i vakatakilakila mai lomalagi, me ra vakatovolei koya kina. 12E a vutugu vakalevu ko koya e na vu ni yalona, ka kaya, “Na cava e vakasaqara kina na i tabatamata oqo e dua ua i vakatakilakila? Au sa kaya vakaidina vei kemudou, e na sega ni soli e dua na i vakatakilakila ki na i tabatamata oqo.” 13Sa qai biuti ira, ka vodo ki waqa, ka lako yani ki tai kadua. 14Ia e ratou a guilecava na tisaipeli me ratou kauta tiko e so tale na madrai; e dua wale ga na i buli e tiko vei iratou e waqa. 15Sa qai vakadreti iratou ko Jisu, ka kaya, “Raica, dou qarauni kemudou mai na nodrai vakatubu na Farisi, kei na i vakatubu i Eroti.” 16E ratou sa qai veivosakitaka vakai iratou, ka kaya, “Oqo e baleta ni sega vei kedatou na madrai” 17Ni sa kila ko Jisu na ka e ratou veivosakitaka tiko sa qai kaya vei iratou, “A cava dou veivosakitaka tiko kina ni sega vei kemudou na madrai? Dou sa sega tiko ga oqo ni raica rawa se kila? E se tasogo ga na lomamudou? 18Sa tu na matamudou, dou sega tiko ga ni raica? Sa tu na daligamudou, dou sega tiko ga ni rogoca? Dou sa sega tale ni nanuma rawa, 19ni'u a dovidovia na i buli madrai e lima vei ira na lewe lima na udolu? E vica na sova dou a vakasinaita e na i dovidovi ni madrai?” E ratou sa qai kaya vua, “E tinikarua .” 20“Ni a vitu na i buli vei ira na le va na udolu, e a vica na sova dou a vakasinaita e na i dovidovi ni madrai?” E ratou sa qai kaya vua, “E vitu.” 21Sa qai kaya vei iratou ko koya, “Dou sa sega tiko ga ni kila rawa?” 22E ratou sa qai yaco ki Peciseita; ka ra sa kauta vei Jisu e so na tamata e dua na tamata mataboko, ka ra kerei koya me tara. 23A sa taura na liga ni tamata mataboko ko Jisu, ka tuberi koya tani ki na i bili ni koro, ka kasivita na matana ruarua ka tabaka e na ligana. Sa qai tarogi koya, ka kaya, “O sa bau raica e dua na ka, se sega?” 24Sa qai tacake ka kaya, “Au sa raici ira na tamata, ia era vaka na veivunikau era sa lako voli.” 25Sa qai tara tale na matana ko Jisu. A sa rai matua ko koya, ka sa vinaka sara mai na matana, ka sa raica vakavinaka na ka kece ga. 26Sa qai vakatalai koya ko Jisu ki na nona vale ka kaya, “Kakua ni lako tale ki na koro .” 27E ratou sa qai cavutu ko Jisu kei iratou na nona tisaipeli ka lako ki na veikoro mai Sisaria-Filipai. Ia ni ratou sa lako tiko e gaunisala sa qai tarogi iratou na nona tisaipeli, ka kaya, “A cava era kaya na tamata se ko cei ko i au?” 28E ratou sa qai kaya vua, “E so era kaya ni ko Joni na Dauveipapitaisotaki; ka so tale era kaya, ko Ilaija; ka so tale, e dua vei ira na parofita” 29Sa qai tarogi iratou, ka kaya, “Ia ko cei ga dou kaya ko i kemudou ni ko i au?” Sa qai sauma vua ko Pita, “Ko i kemuni na Karisito.” 30Sa qai vakaroti iratou matua me ratou kakua ni tukuni koya vua e dua. 31Sa qai vakatekivu me vakatavulici iratou na nona tisaipeli ko Jisu, ni sa kena dodonu ga me sota kaya na Luve ni Tamata na ka rarawa e vuqa, ka me ra cati koya na qase kei ira na bete levu kei ira na daunilawa, ka na vakamatei, ka na qai tu cake tale ni sa oti e tolu na siga. 32E a tukuna vakamatata sara na ka oqo ko koya, ia e a qai kauti koya vakatikitiki ko Pita, ka tekivu me vunauca. 33Ia e a qai vuki ko Jisu ka vakaraici iratou na nona tisaipeli ka vunauci Pita, ka kaya, “Lako tani ki dakuqu, Setani! Ni sa vakatamata ga na nomu vakasama, ka sega ni vakalou.” 34Sa qai kacivi ira vata na lewe vuqa kei iratou na nona tisaipeli ko Jisu, ka kaya vei ira, “Kevaka e dua sa via muri au, me kakua ni muria na lomana, ia me colata ga na nona kauveilatai ka muri au. 35Ni ko koya yadua e via maroroya na nona bula e na vakayalia, ia ko koya yadua e vakayalia na nona bula e vukuqu kei na vuku ni tukutuku vinaka e na maroroya. 36A cava na kena yaga vua na tamata, me rawati vuravura taucoko, ka vakayalia wale kina na yalona? 37Se cava li e na solia na tamata me i sau ni yalona? 38Ni ko koya yadua e na madualaki au kei na noqu vosa e na i tabatamata dauveibutakoci ka i valavala ca oqo, e na madualaki koya tale ga na Luve ni Tamata ni sa lako mai e na i serau nei Tamana kei ira na agilosi yalosavasava.”


text: 1Au sa qai raica tale e dua na vakatakilakila levu ka veivakurabuitaki mai lomalagi: e vitu na agilosi kei na vitu na rarawa. Sa i ira oqo na i otioti ni verka rarawa, ka ni ra sa i cavacava ni vakaraitaki ni cudru ni Kalou. 2Au sa qai raica na ka e vaka na i rairai ni dua na wasawasa iloilo sa veiwaki kei na bukawaqa; ka'u raici ira tale ga era sa qaqa vua na manumanu, kei na kena i vakatakarakara kei koya sa vaka i wiliwili na yacana. Era sa duri tu e na yasa ni wasawasa iloilo ka ra dui taura tu na api ni Kalou e ligadra. 3Era sa lagata na sere i Mosese, na tamata ni Kalou, kei na sere ni Lami ka ra kaya: “O i kemuni na Turaga, na Kalou Kaukauwa Sara! Sa cecere ka veivakurabuitaki na nomuni cakacaka. O i kemuni na Tui ni veitaba gauna kece ga! Sa dodonu ka dina na nomuni i vakarau. 4Turaga! O cei li me na sega ni rerevaki kemuni, ka sega ni vakalagilagia na yacamuni? Ni sa i kemuni duadua ga ko ni sa yalosavasava. Era na lako kece mai na veimatanitu me ra cuva e matamuni; ni sa vakatakilai mai na nomuni cakacaka dodonu.” 5Ni sa oti koya au sa qai rai yani ka raica, sa dola tu na vale ni soro mai lomalagi ka tiko kina na vale laca tabu ni veiyalayalati. 6E ratou sa qai curu mai ki tautuba ni vale ni soro ko iratou na agilosi e lewe vitu ka sa tiko vei iratou na i otioti ni veika rarawa e vitu. E ratou sa vakaisulu e na i sulu lineni vulavula savasava, ka sa vakaioro na lomaseredratou e na i oro koula. 7Sa qai solia e dua vei iratou na ka bula e va vei iratou na le vitu na agilosi, e vitu na sedre koula sa sinai tu e na cudru ni Kalou, o koya sa bula ka tawa mudu. 8A sa sinai na vale ni soro e na kubou sa lako mai na lagilagi kei na kaukauwa ni Kalou. A sa sega ni rawa me curu e dua ki na vale ni soro me yacova ni sa vakayacori oti na veika rarawa e vitu mai vei iratou na agilosi e vitu.


text: 1Me talairawarawa na tamata kece ga vei ira era veiliutaki e na matanitu, ni sega ni dua e veiliutaki rawa ke sega ni vakatara na Kalou. Ko ira era sa veiliutaki tiko oqo sa lesi ira kina na Kalou. 2Ko koya e saqati ira era veiliutaki tiko sa saqata tiko na ka sa lesia na Kalou; ka sa na vakavuna ga na nona cudruvi. 3Ka ni sega ni dodonu me ra rerevaki ira na i liuliu ko ira era caka dodonu tiko, ko ira ga era dau caka ca. Ko gadreva li mo kakua ni rerevaka na i liuliu? Ia cakava na ka vinaka, ka na qai vakacaucautaki iko ko koya. 4Ni sa i talai ni Kalou ko koya ka sa dau cakava na ka mo vinaka kina. Ia kevaka ko sa i tovo ca, mo rerevaki koya, ni sa tu dina na nona kaukauwa me veitotogitaki kina. Sa i koya na i talai ni Kalou ka sa nona i tavi me vakayacora na cudru ni Kalou vei ira era sa caka ca. 5Sa i koya oqo na vuna e dodonu mo ni talairawarawa kina vei ira era veiliutaki, sega ni baleta wale ga na cudru ni Kalou, e baleta sara tale mada ga ni na sota vata oya kei na nomuni lewa e loma. 6Sa i koya tale ga oqo na vuna mo ni soli i vakacavacava kina. Ia ni ra sa vakayacora na nodra i tavi ko ira na veiliutaki era sa cakava tiko na cakacaka ni Kalou. 7Sauma kece na ka e dodonu me saumi vei ira na tamata, sauma na i vakacavacava vei ira e dodonu me saumi vei ira, na soli lavaki vei ira e dodonu me soli vei ira na soli lavaki, na vakarokoroko vua e dodonu me vakarokorokotaki, kei na veivakalagilagi vei koya e dodonu me vakalagilagi. 8Me kakua ni dua na ka mo dinau tu kina vua e dua na tamata, na ka ga me qai vo oya mo ni veilomani. Ko koya yadua sa lomana na kai nona sa vakayacora tiko na Lawa. 9Sa i koya oqo na Lawa: “Mo kakua ni ia na veibutakoci; mo kakua ni laba, mo kakua ni butako, mo kakua ni kocokoco” ; ia na veika kece oqo, se tiko tale e dua na lawa, sa kena i soqoni ga na i vakaro oqo: “Mo lomana na kai nomu me vakataka na nomu lomani iko” 10Ko koya yadua sa lomana na kai nona e na sega ni cakava vua e dua na ka ca. O koya gona oya ni da sa loloma eda sa talairawarawa ki na Lawa taucoko. 11Sa dodonu mo ni cakava na ka oqo ni ko ni sa kila sara tiko ga ni sa gauna oqo mo ni yadra mai kina mai na moce. Ni sa voleka sara oqo na gauna meda vakabulai kina mai na gauna eda a sa qai vakabauta kina. 12Sa voleka ni oti na bogi ka sa voleka sara ni kida mai na rarama. Me da sa luvata laivi mada na i valavala ni butobuto ka tokara na i yaragi ni vala e na rarama. 13Me da sa vakaitovotaki keda mada e na i tovo ni rarama. Me kakua na i soqosoqo ca ni kasou se na dau mateni; me kakua na veimoceri butako se veilasamaki vakasisila; me kua na veileti se na vuvu. 14Ni tokara na Turaga ko Jisu Karisito me nomuni i yaragi, ka kakua ni vakasamataka tiko na sala mo ni vakayacora kina na vei gagadre ca ni yagomuni.